Il-Protezzjoni u l-Benesseri ta' l-Annimali 2006-2010

Riżoluzzjoni tal-Parlament Ewropew dwar Pjan ta' Azzjoni Komunitarju dwar il-Protezzjoni u l-Benesseri ta' l-Annimali 2006-2010 ( 2006/2046(INI) )

Il-Parlament Ewropew

wara li kkunsidra l-komunikazzjoni mill-Kummissjoni lill-Parlament Ewropew u lill-Kunsill dwar Pjan ta' Azzjoni Komunitarju dwar il-Protezzjoni u l-Benesseri ta' l-Annimali 2006-2010( COM(2006)0013 ) (Pjan ta' Azzjoni),

wara li kkunsidra d-Dokument ta' Ħidma mill-Kummissjoni dwar il-Pjan ta' Azzjoni Komunitarju dwar il-Protezzjoni u l-Benesseri ta' l-Annimali 2006-2010 - Bażi strateġika għall-azzjonijiet proposti ( COM(2006)0014 u SEC(2006)0065 ),

wara li kkunsidra l-protokoll dwar il-protezzjoni u l-benesseri ta' l-annimali anness mat-Trattat KE (Trattat ta' Amsterdam),

wara li kkunsidra d-Direttiva 86/609/KEE tal-Kunsill ta' l-24 ta' Novembru 1986 dwar l-approssimazzjoni tal-liġijiet, regolamenti u dispożizzjonijiet amministrattivi ta' l-Istati Membri dwar il-protezzjoni ta' l-annimali użati għal skopijiet sperimentali u skopijiet xjentifiċi oħra ĠU L 358, 18.12.1986, p.

wara li kkunsidra r-regoli Komunitarji dwar il-protezzjoni tal-bhejjem,

wara li kkunsidra s-seba' programm kwadru għar-riċerka u l-iżvilupp teknoloġiku u attivitajiet ta' dimostrazzjoni (2007-2013) li qiegħed jitħejja bħalissa ( COM(2005)0119 ) (s-Seba' Programm Kwadru għar-Riċerka),

wara li kkunsidra l-komunikazzjoni mill-Kummissjoni lill-Kunsill Ewropew tar-Rebbiegħa imsejjaħ, 'Naħdmu flimkien għat-tkabbir u għall-impjiegi - Bidu ġdid għall-Istrateġija ta' Liżbona' ( COM(2005)0024 ),

wara li kkunsidra l-linji gwida mill-Kummissjoni dwar il-Linji Gwida għal Evalwazzjoni ta' l-Impatt tal-15 ta' Ġunju 2005 ( SEC(2005)0791 ),

wara li kkunsidra l-mandat mogħti lill-Kummissjoni għan-negozjati tad-WTO fil-qasam tal-biedja skond il-proposta mill-Kummissjoni dwar il-Modalitajiet fin-Negozjati fil-qasam tal-Biedja tad-WTO (dokument ta' riferenza 625/02) ta' Jannar 2003,

wara li kkunsidra l-Artikolu 45 tar-Regoli ta' Proċedura tiegħu,

wara li kkunsidra r-rapport tal-Kumitat għall-Biedja u l-Iżvilupp Rurali kif ukoll l-opinjonijiet tal-Kumitat għall-Kummerċ Internazzjonali u tal-Kumitat għall-Ambjent, is-Saħħa Pubblika u s-Sikurezza fl-Ikel ( A6-0290/2006 ),

billi kull azzjoni mfassla favur il-protezzjoni u l-benesseri ta' l-annimali għandha tkun ibbażata fuq il-prinċipju li huma ħolqien sensibbli, u għandhom jiġu rispettati l-bżonnijiet speċifiċi tagħhom, u li l-protezzjoni ta' l-annimali fis-seklu 21 hija espressjoni ta' umanità u sfida għaċ-ċivilizzazzjoni u l-kultura Ewropea,

billi f'dawn l-aħħar snin l-Ewropa adottat leġiżlazzjoni wiesgħa favur il-protezzjoni ta' l-annimali u laħqet wieħed mill-ogħla livelli ta' protezzjoni ta' l-annimali fid-dinja u billi l-Parlament Ewropew spiss enfasizza li huwa jqis dan il-proċess indispensabbli; billi livell għoli ta' protezzjoni ta' l-annimali fl-Ewropa tissodisfa x-xewqa tal-pubbliku għal prodotti li huma soċjalment u etikament aċċettabbli,

billi l-protezzjoni ta' l-annimali tolqot ħafna oqsma tal-politika u hija relevanti f-numru ta' kwistjoinijiet etiċi, soċjali, politiċi u ekonomiċi; billi l-protezzjoni ta' l-annimali m'għandhiex tillimita ruħha għall-protezzjoni u l-benesseri ta' annimali użati għal esperimenti jew l-annimali mkabbrin għall-biedja, iżda għandha tinkludi l-annimali kollha,

billi teżisti rabta bejn il-protezzjoni ta' l-annimali, is-saħħa ta' l-annimali u s-sikurezza tal-prodott; billi metodi ta' ttestjar alternattivi u livell għoli ta' protezzjoni ta' l-annimali mit-tkabbir sal-biċċerija jistgħu jkollhom effett pożittiv fuq is-sikurezza u l-kwalità tal-prodott,

billi sabiex ikun hemm aktar żvilupp fil-protezzjoni ta' l-annimali fil-Komunita' jeħtieġu sforzi akbar fir-riċerka u l-integrazzjoni tal-protezzjoni ta' l-annimali fl-evalwazzjonijiet ta' l-impatt relevanti kif ukoll l-involviment tal-gruppi kollha interessati fil-proċess tat-teħid tad-deċiżjonijiet; billi it-trasparenza u l-fatt li l-proċess jiġi milqugħ tajjeb kif ukoll applikazzjoni uniformi u monitoraġġ tal-konformita' mad-dispożizzjonijiet eżistenti fil-livelli kollha huma rekwiżiti minn qabel għas-suċċess ta' strateġija għall-protezzjoni ta' l-annimali,

billi l-għan ta' strateġija dwar il-protezzjoni ta' l-annimali għandu jinkludi impenn sabiex jintlaħqu l-ispejjeż akbar għall-protezzjoni ta' l-annimali; billi mingħajr djalogu Ewropew u dinji u mingħajr strateġija intensiva ta' informazzjoni ġewwa u barra l-pajjiż dwar il-vantaġġi ta' standards għoljin ta' protezzjoni ta' l-annimali, politika għall-protezzjoni ta' l-annimali ambizjuża tista' tikseb biss suċċess limitat jekk tiġi żviluppata unilateralment biss mill-Unjoni Ewropea,

billi huwa essenzjali li l-politika Ewropea għall-protezzjoni ta' l-annimali tiġi akkumpanjata minn politika kummerċjali koerenti, li tirrikonoxxi l-fatt li, minkejja l-isforzi ta' l-UE, kwistjonijiet dwar il-benesseri ta' l-annimali ma ġewx indirizzati la fil-Ftehima ta' Qafas ta' Lulju 2004 u lanqas f'ebda dokument ewlieni ieħor tar-Rawnd ta' Doha tan-negozjati tad-WTO; billi, għalhekk ma jistgħux jiġu introdotti standards oħra għall-benesseri ta' l-annimali, li jista' jkollhom effetti negattivi fuq il-kompetittività internazzjonali tal-produtturi, sakemm issir bidla fundamentali fl-imġiba ta' l-imsieħba prinċipali ta' l-UE fid-WTO,

billi r-rikonoxximent ta' l-hekk imsejjaħ tħassib mhux ta' natura kummerċjali, bħall-benesseri ta' l-annimali, ma kienx suġġett ewlieni tal-Kummissjoni fin-negozjati fil-qafas tad-WTO; billi r-rikonoxximent tal-problemi mhux ta' natura kummerċjali huma bħala konsegwenza mhux mistennija li jkunu parti minn kwalunkwe ftehim finali, sakemm il-Kummissjoni ma tibdilx l-atteġġjament tagħha drastikament fin-negozjati

billi hemm perikolu li strateġija effettiva limitata għas-suq Ewropew sabiex jitmexxa 'l quddiem l-benesseri ta' annimali għall-biedja tista twassal sabiex parti mill-produtturi Ewropej iwaqqfu l-attività tagħhom,

billi kull forma ta' armonizzazzjoni tal-protezzjoni ta' l-annimali għall-biedja fi ħdan l-UE għandha timxi id f'id ma' regolamentazzjoni ta' l-importazzjonijiet sabiex jiġi evitat li l-produtturi Ewopej jiġu żvantaġġjati fis-suq Ewropew,

billi l-implimentazzjoni tal-prinċipju tat-tlitt R (replacement, reduction, refinement) li permezz tiegħu għandu jonqos l-użu ta' annimali fir-riċerka, ix-xjenza u l-awtorizzazzjoni tal-prodotti, hija pilastru tal-politika Ewropea għall-protezzjoni ta' l-annimali,

Jilqa' l-Pjan ta' Azzjoni li permezz tiegħu għall-ewwel darba l-Protokoll dwar il-protezzjoni u l-benesseri ta' l-annimali anness mat-Trattat ta' Amsterdam se jiġi integrat f'kunċett ta' approċċ integrat għall-iżvilupp fil-protezzjoni ta' l-annimali fl-Ewropa;

Jiddikjara ruħu mħasseb dwar il-fatt li l-Kummissjoni sempliċiment "qed titħabrek sabiex tiżgura " li l-benesseri ta' l-annimali tiġi kkunsidrata bi sħiħ fil-kuntest ta' oqsma politiċi relatati;

Iqis li huwa essenzjali li jiġi introdott proċess ta' evalwazzjoni tal-politika dwar il-benesseri ta' l-annimali fl-UE skond l-obbligi leġiżlattivi tagħha, stipulati fil-Protokoll dwar il-protezzjoni u l-benesseri ta' l-annimali anness mat-Trattat;

Iqis li protezzjoni ta' l-annimali aħjar tirrappreżenta obbligu permanenti tal-Komunità, u jitlob għaldaqstant li l-Kummissjoni tirrapporta dwar dak il-progress li nkiseb u filwaqt li tibni fuq dan, tippreżenta komunikazzjoni dwar il-kontinwazzjoni tal-Pjan ta' Azzjoni wara l-2010;

Jitlob lill-Kummissjoni u lill-Istati Membri sabiex, fil-qafas ta' l-oqsma ta' responsabbiltà rispettiva tagħhom, ikomplu jiżviluppaw il-protezzjoni ta' l-annimali u jqiesu l-protezzjoni u l-benesseri ta' l-annimali b'mod komprensiv; jistieden lill-Kummissjoni biex tissielet kontra l-kastrazzjoni bl-anestesija tal-majjali żgħar mis-seba' ġurnata mit-twelid;

Jiddispjaċih li s'issa l-politika Ewropea tal-protezzjoni ta' l-annimali kważi esklussivament iffokat fuq il-benesseri u l-protezzjoni ta' l-annimali għall-biedja;

Jilqa' b'sodisfazzjon l-isforz tal-Kummissjoni li tiżviluppa u ttejjeb il-leġiżlazzjoni dwar il-protezzjoni ta' l-annimali kif ukoll l-integrazzjoni akbar tal-protezzjoni ta' l-annimali fl-oqsma kollha tal-politika Komunitarja u li tapplika l-wesgħa kollha ta' miżuri possibbli (bħal leġiżlazzjoni, linjigwida volontarji għal applikazzjoni tajba fil-prattika, taħriġ, promozzjoni u riċerka) bil-għan li jkun iggarantit livell għoli ta' protezzjoni ta' trattament ta' l-annimali fil-livelli kollha; iqis bħala ta' prijorità, f'dan il-kuntest, li l-approċċ leġiżlattiv, sakemm ikun ġustifikat, ikun limitat għal bażi komuni, li fuqha jkunu jistgħu jiġu żviluppati volontarjament inizjattivi oħra b'istruzzjonijiet relattivi ad hoc;

Jenfasizza li, sabiex jitjiebu jew jiġu abbozzati mill-ġdid standards minimi li jirrelataw mal-ħarsien u l-benessri ta' l-annimali, jenħtieġ li jsir qbil fuq lista ta' prijorità, li għandha telenka b'mod ċar l-ispeċji ta' l-annimali u tiddefinixxi l-problemi; jaħseb li, fil-ftit snin li ġejjin, lista ta' prijorità bħal din għandha tinkludi l-ispeċji ta' l-annimali li ġejjin: baqar tal-ħalib, bhejjem ta' l-ifrat adulti, annimali ta' l-akwakultura, ħnieżer u dundjani miżuma għas-simna;

Jikkunsidra li, peress li l-irwol ta' kull wieħed minn dawn il-mekkaniżmi se jkun differenti, ir-riċerka għandha tkun essenzjali biex tiddefinixxi dawn l-irwoli u tqassamhom fost il-partijiet interessati;

Jinnota li ħafna oqsma tal-linji politiċi Komunitarji għandhom impatti fuq il-protezzjoni ta' l-annimali li mhumiex koperti mill-Pjan ta' Azzjoni, pereżempju l-qasam ta l-iżvilupp sostenibbli, il-Konvenzjoni CITES Il-Konvenzjoni dwar il-Kummerċ Internazzjonali f'Speċje ta' Fawna u Flora Selvaġġa li hija Ipperikolata, iffirmata t-3 ta' Marzu 1973.

u standards tal-kummerċ u l-kummerċjalizzazzjoni, u jenfasizza l- importanza li tingħata attenzjoni sħiħa lill-kwistjonijiet dwar il-protezzjoni ta' l-annimali fl-oqsma kollha relevanti tal-politika;

Jirreferi għall-fatt li fl-introduzzjoni ta' standards ogħla għall-protezzjoni u l-benesseri ta' l-annimali għandha tiġu kkunsidrata s-sitwazzjoni speċifika ta' reġjuni individwali ta' l-UE;

Jenfasizza li Kummissjoni tiggarantixxi l-implimentazzjoni tal-leġiżlazzjoni sħiħa Ewropea attwalment fis-seħħ f'dak li għandu x'jaqsam mal-protezzjoni ta' l-annimali, u jinsisti li dawn għandhom jibqgħu fis-seħħ;

Jitlob lill-Kummissjoni u lill-Istati Membri sabiex jiżguraw li l-leġiżlazzjoni kollha tiġi applikata b'mod uniformi u tiġi kkontrollata fl-UE skond osservanza reċiproka u fil-każ ta' kwalunkwe ksur li jitieħdu l-passi meħtieġa sabiex tinżamm il-fiduċja għar-regoli fis-seħħ u sabiex tiggarantixxi kompetizzjoni ġusta fl-UE;

Iqis in-neċessità li jiġu kkunsidrati l-effetti soċjo-ekonomiċi ta l-adozzjoni ta' miżuri għat-titjib tal-protezzjoni ta' l-annimali;

Jistieden lill-Kummissjoni biex tintegra b'mod sistematiku, l-evalwazzjonijiet ta' l-impatt relevanti tal-miżuri kollha favur il-protezzjoni ta' l-annimali; iqis li l-evalwazzjonijiet ta' l-impatt kollha relatati ma standards għall-protezzjoni ta' l-annimali ġodda għandhom jikkunsidraw l-effetti etiċi, soċjali u ekonomiċi kollha u jorjentaw ruħhom lejn l-aħħar żviluppi tax-xjenza, ta' l-esperjenzi prattiċi u l-iżviluppi fil-livell internazzjonali; iqis li dawn għandhom jenfasizzaw l-effetti pożittivi u jikkunsidraw l-interazzjoni bejn fatturi diversi bħall-protezzjoni ta' l-annimali, is-sostenibilità, is-saħħa ta' l-annimali, l-ambjent u l-kwalità tal-prodott;

Jirrikonoxxi li l-standards għolja għall-benesseri ta' l-annimali jwasslu għal spejjeż żejda għall-bdiewa, u hu tal-fehma li miżuri speċifiċi huma neċessarji biex jiġi evitat li l-produzzjoni tiġi trasferita lejn pajjiżi bi standards iktar baxxi; jistieden lill-Kummissjoni għalhekk, biex tikkunsidra l-aspett tas-sikurezza tal-post tax-xogħol meta jitwettqu evalwazzjonijiet ta' l-impatt; iqis li skond l-Aġenda ta' Liżbona kif riveduta, analiżi preċiża ta' l-ispejjeż ta' proposti ġodda u l-effetti tagħhom fuq il-pożizzjoni tal-komunitajiet ekonomiċi u ta' riċerka li jiġu affettwati bil-kompetizzjoni internazzjonali, hija indispensabbli;

Jenfasizza li t-tqegħid ta' skadenzi ta' implementazzjoni xierqa, li jikkunsidraw tan-numru ta' annimali u d-daqs tan-negozji involuti u l-isforz biex tiġi evitata l-burokrazija għall-kontrolli u d-dokumentazzjoni jgħinu biex jiżguraw li dawk responsabbli jaċċettaw il-protezzjoni ta' l-annimali; iqis li l-opportunitajiet mogħtija permezz ta' l-użu ta' teknoloġiji u metodi moderni għandhom jiġu esplorati b'mod xieraq;

Jenfasizza li l-protezzjoni ta' l-annimali u s-saħħa ta' l-annimali jeffettwaw lil xulxin; jikkunsidra għalhekk li l-Pjan ta' Azzjoni għandu jiġi implementat kemm jista' jkun, b'tali mod li jiżgura li, permezz ta' aktar protezzjoni ta; l-annimali, jinkiseb titjib fis-saħħa ta' l-annimali u li l-politika tas-saħħa ta' l-annimali dejjem timmira għal titjib fil-protezzjoni ta' l-annimali u li dan it-titjib ikun jista' jiġi kkwantifikat;

Jitlob lill-Kummissjoni li tqies, fil-ġlieda kontra l-epidemiji ta' l-annimali, l-aspetti ta' protezzjoni ta' l-annimali; iqis li vaċċinazzjonijiet fuq skala reġjonali f'każijiet ta' emerġenzi huma aħjar mill-qtil ta' annimali b'saħħithom bħala strateġija biex jiġu miġġielda l-epizootics, filwaqt li l-atteġġjament differenti fl-Istati Membri individwali fir-rigward tal-vaċċinazzjoni u l-effetti possibbli tagħhom fuq il-kummerċ għandhom jiġu kkunsidrati; iqis, ukoll li, fejn ikun teknikament possibbli, għandhom jiġu sfruttati aktar possibiltajiet ta' l-użu preventiv tal-vaċċinazzjoni; jistieden lill-Kummissjoni sabiex tkabbar l-isforzi tagħha sabiex tadatta it-trattati relevanti ta' l-Organizzazzjoni Dinjija għas-Saħħa ta' l-Annimali (OIE), sabiex ikun hemm anqas restrizzjonijiet fil-kummerċ ta' prodotti li ġejjin minn annimali vaċċinati;

Jilqa' b'sodisfazzjon l-attenzjoni akbar li qed tingħata lill-protezzjoni ta' l-annimali fil-Politika Komuni għall-Biedja; jirreferi madankollu għall-fatt li l-ispejjeż li jirriżultaw u li huma assoċjati ma burokrazzija huma diġa għoljin wisq; jilmenta, ukoll, li t-tnaqqis fl-iffinanzjar tal-politika ta' żvilupp rurali ixekkel fil-prattika l-iffinanzjar ta' fondi ta' għajuna lill-bdiewa għat-tkabbir ta' l-annimali għall-adattament għar-regoli Komunitarji dwar il-benesseri ta' l-annimali; jiddispjaċih li dawk li jkabbru t-tjur u l-majjali ma jirċevux kumpens talli jadegwaw ruħhom mad-dispożizzjonijiet tal-Komunità dwar il-protezzjoni ta' l-annimali fil-qafas ta' l-iskemi ta' Cross Compliance;

Jitlob lill-Kummissjoni u l-Istati Membri sabiex b'rieda tajba jeżaminaw l-introduzzjoni ta' l-istrumenti kollha disponibbli għall-protezzjoni ta' l-annimali fil-qafas tal-politika għall-iżvilupp rurali;

Jirreferi għall-fatt li fil-prattika, ir-regoli ta' l-UE dwar it-trasport ta' l-annimali (Regolament (KE) Nru 1/2005 Regolament (KE) Nru 1/2005 tal-Kunsill tat-22 ta' Diċembru 2004 dwar il-protezzjoni ta' l-annimali matul it-trasport u operazzjonijiet relatati (ĠU L 3, 5.1.2005, p.

u d-Direttiva 95/29/KE Direttiva 95/29/KE tal-Kunsill tad-29 ta' Ġunju 1995 li temenda d-Direttiva 91/628/KEE dwar il-protezzjoni ta' l-annimali matul it-trasport (ĠU L 148, 30.6.1995, p.

) ta' spiss ma humiex meqjusa, b'mod partikolari fejn jikkonċerna r-rekwiżiti tal-ħin ta' mistrieħ u l-provvista ta' l-ilma u l-għalf; jitlob għalhekk lill-Kunsill u lill-Kummissjoni biex jwettqu l-azzjoni xierqa, sabiex jiżguraw li l-Istati Membri jżiedu n'numru u l-effettivita' tal-kontrolli mwettqa bl-applikazzjoni ta' regoli ta' l-UE;

Jirreferi għall-fatt li, rigward it-trasport ta' l-annimali, huwa essenzjali li jiġu introdotti u jitqiesu indikaturi dwar il-protezzjoni ta' l-annimali, li jkunu ġew ippruvati xjentifikament (rigward teknoloġija adegwata, skadenzi ta' żmien, persunal imħarreġ) u li fit-tfassil ta' dawn l-indikaturi għandhom jiġu kkunsidrati l-varjazzjonijiet klimatiċi bejn l-Istati Membri minħabba il-livelli ta' adattament varjabbli ta' l-annimali għall-ambjent; jitlob għalhekk lill-Kummissjoni li tappoġġja r-riċerka mmirata għall-ħolqien u l-introduzzjoni ta' parametri oġġettivi u speċifiċi li huma xierqa għal definizzjoni aħjar tal-benesseri ta' l-annimali waqt it-trasport, bil-ħsieb, barra minn hekk, li tistipula sistemi integrati ta' ċertifikazzjoni, li jikkunsidraw ukoll l-effett li jista' wkoll ikollhom karrateristiċi klimatiċi u strutturali differenti tar-reġjuni Ewropej fuq l-annimali u fuq il-modalitajiet tat-trasport u tul ta' ħin tat-trasport;

Jirreferi għall-fatt li sa l-2010 il-Kummissjoni għandha tippreżenta rapport lill-Parlament Ewropew u lill-Kunsill dwar l-allokazzjoni tas-spazju u l-ħin massimu ta' trasport għall-annimali, flimkien ma' proposti leġiżlattivi xierqa;

Hu tal-fehma li l-appoġġ għall-prinċipju tat-3R u għat-tendenzi futuri fir-riċerka dwar il-protezzjoni ta' l-annimali huma żewġ kwistjonijiet separati u li r-4 Objettiv għandu jinqasam f'żewġ objettivi oħra biex dan il-fatt ikun ikkunsidrat;

Jilqa' b'sodisfazzjon l-isforzi fir-riċerka li ġew imħabbra fil-qasam tal-protezzjoni ta' l-annimali; iqis li apparti t-twessigħ ġenerali tal-bażi ta' għarfien, ir-riċerka għandha tiffoka fuq l-iżvilupp ta' indikaturi trasparenti u prattiċi għas-saħħa ta' l-annimali, sistemi ta' ċertifikazzjoni u tikkettar u l-alternattivi għat-testijiet fuq l-annimali (Prinċipju tat-3R);

Jitlob lill-Kummissjoni biex tiżgura li, fejn xieraq, ġew żviluppati indikaturi xierqa, li ġew ippruvati xjentifikament, dawn għandhom jiġu inklużi kemm jista' jkun fil-leġiżlazzjoni eżistenti u ġdida dwar il-protezzjoni ta' l-annimali; fi kliem ieħor, għandha tingħata preferenza lill-objettivi milli lill-mezzi li jintużaw biex jintlaħqu;

Jitlob lill-Kummissjoni sabiex tiżgura li kull reviżjoni futura tar-regoli dwar il-benesseri ta' l-annimali tkun imsejsa fuq indkaturi objettivi, biex jiġu evitati deċiżjonijiet arbitrarji b'effetti ekonomiċi mhux ġustifikati għall-bdiewa li jkabbru l-annimali;

Jistieden lill-Kummissjoni u lill-Istati Membri biex jiżguraw li skond is-Seba Programm Kwadru għar-Riċerka jkun hemm biżżejjed riżorsi xierqa għar-riċerka fl-oqsma tal-protezzjoni u l-benesseri ta' l-annimali kollha, sabiex jintlaħqu l-objettivi tal-Programm ta' Azzjoni; jitlob li tingħata importanza partikolari lir-riċerka li l-għan tagħha huwa li tistabilixxi indikaturi objettivi għall-benesseri ta' l-annimali u li jiġu kkunsidrati l-varjazzjonijiet klimatiċi differenti fi ħdan l-Unjoni Ewropea fit-tfassil ta' dawn l-indikaturi;

Jitlob lill-Kummissjoni biex tappoġġja r-riċerka u l-iżvilupp ta' sistemi elettroniċi għall-identifikazzjoni ta' l-annimali;

Jitlob lill-Kummissjoni biex tiżgura li pjattaformi teknoloġiċi u xogħlijiet ta' riċerka mwettqa fil-qafas tas-Sitt Programm Kwadru għar-Riċerka, bħall-PredTox, jikkontribwixxu b'mod kunsiderevoli għar-realizzazzjoni ta' l-għanijiet tal-Programm ta' Azzjoni, jkunu jistgħu jitkomplu taħt is-Seba' Programm Kwadru għar-Riċerka mingħajr ir-rekwiżiti burokratiċi;

Iqis bħala neċessarju li l-prinċipju tat-3 R jiġi kkunsidrat b'mod komprensiv; jilqa' b'sodisfazzjon l-isforzi mill-Kummissjoni biex tiżviluppa d-Direttiva 86/609/KEE dwar annimali wżati għal skopijiet ta' sperimentazzjoni; iħeġġeġ lill-Kummissjoni biex din is-sena tippreżenta proposti leġiżlattivi relevanti; jittama li l-Kummissjoni f'dan il-kuntest telabora dwar kif id-dispożizzjonijiet ikunu jistgħu jiġu implementati u kkontrollati b'mod uniformi;

Hu tal-fehma li r-reviżjoni proposta tal-leġiżlazzjoni ta' l-UE dwar it-testijiet fuq l-annimali għandha tiggarantixxi li l-kamp ta' applikazzjoni tad-Direttiva 86/609/KEE jiġi estiż biex jinkludi r-riċerka bażika u r-riċerka li tuża l-annimali għal skopijiet ta' tagħlim;

Jistieden lill-Kummissjoni biex tiżgura li l-kontributi ta' l-industrija għas-sostituzzjoni tat-testijiet fuq l-annimali, kif miftiehem permezz tas-Sħubija Ewropea dwar Metodi Alternattivi (EPAA), ikunu effettivi, miftuħa għall-iskrutinju u mogħtija f'ħin waqtu; Jistieden lill-Kummissjoni biex ittejjeb id-dispożizzjonijiet dwar il-tqassim tad-dejta mit-testijiet fuq l-annimali vertebrati u biex tkun evitata r-ripetizzjoni ta' testijiet li diġà saru, u biex tapplikahom fl-oqsma kollha ta' l-esperimentazzjoni fuq l-annimali, u fil-leġiżlazzjoni kollha li tirrikjedi t-testijiet fuq l-annimali, inkluż il-qsim ta' dejta minn studji mhux ippubblikati u studji negattivi;

Jitlob lill-Kummissjoni biex tissielet, fuq livell internazzjonali, b'mod partikolari mad-WTO u l-Organizzazzjoni Dinjija għas-Saħħa ta' l-Annimali, għal standard leġiżlattiv uniku għar-rekwiżiti marbuta mal-protezzjoni ta' l-annimali u mat-testijiet fuq l-annimali rigward l-awtorizzazzjoni ta' prodotti, u għar-rikonoxximent ta' metodi alternattivi ta' protezzjoni li huma validati fl-Ewropa; iqis li l-iżvilupp, il-validazzjoni u l-aċċettazzjoni ta' metodi li ma jinvolvux l-annimali għandu jiġi aċċellerat u li għandhom jingħataw aktar fondi, persunal u appoġġ amministrattiv f'kull fażi biex tiġi assigurata s-sostituzzjoni kemm jista' jkun mgħaġġla ta' l-esperimenti fuq l-annimali;

Jistieden lill-korpi regolatorji ta' l-UE biex jaċċettaw mingħajr dewmien it-testijiet li ma sarux fuq l-annimali u li diġà ġew ivvalidati mill-ECVAM (iċ-Ċentru Ewropew għall-Validazzjoni ta' Metodi Alternattivi);

Jagħraf li xogħol xjentifiku ta' kwalità baxxa mhuwiex etiku u jikkostitwixxi wkoll ħela ta' riżorsi, u li l-UE għandha tirrikjedi li t-testijiet kollha ġodda, riveduti u eżistenti dwar is-sikurezza tal-bniedem u ta' l-ambjent jiġu validati b'mod sħiħ skond l-istandards moderni qabel ma testijiet ta' dan it-tip jiġu rekwiżiti, rakkomandati jew konfermati fil-qafas tal-leġiżlazzjoni jew strateġiji Komunitarji;

Jitlob lill-Kummissjoni biex, qabel ma twaqqaf korp ieħor Komunitarju dwar il-protezzjoni ta' l-annimali, ittejjeb ir-rabtiet bejn istituzzjonijiet Komunitarji eżistenti relatati ma' kwistjonijiet ta' protezzjoni ta' l-annimali;

Jilqa' l-isforzi tal-Kummissjoni biex tiżviluppa u tesplora l-użu ta' tikkettar dwar il-protezzjoni ta' l-annimali; iqis li tikkettar bħal dan jagħti opportunità lill-konsumatur biex jagħmel deċiżjonijiet infurmati dwar liema prodotti jixtri; iqis li għandu jkun hemm l-għan li jiġu inklużi l-prodotti pproċessati f'sistema ta' tikkettar bħal din;

Iqis li l-konsumaturi għandhom ikunu informati u lesti li jħallsu prezz għola għal prodotti li joriġinaw minn irziezet bi standards ta' benesseri ta' l-annimali għola u li dawn il-prodotti għandhom ikunu ttikkettati b'mod xieraq;

Iqis li r-rapport lill-Parlament Ewropew u lill-Kunsill, li huwa skedat għall-2008, rigward il-possibilità ta' sistema obbligatorja ta' tikkettar għall-laħam tat-tiġieġ jew prodotti derivati mil-laħam tat-tiġieġ, ibbażata fuq konformità ma' l-istandards tal-benesseri ta' l-annimali, għandu jiffoka b'mod partikolari fuq il-konformità ma' standards dwar il-benesseri ta' l-annimali li huma ogħla mir-rekwiżiti minimi; iqis li programm għat-tikkettar ibbażat fuq standards ogħla mir-rekwiżiti legali minimi jista' jsolvi l-problema rikonoxxuta tal-konsumaturi li jixtiequ jixtru prodott li ġie manifatturat mingħjar ma saret ħsara lill-annimali, iżda prodotti bħal dawn ma jistgħux jiġu identifikati fil-ħwienet;

Jitlob lill-Kummissjoni biex tassigura li t-tikkettar ikun trasparenti, jiftiehem faċilment u ta' min jorbot fuqu; iqis li 'tikketta UE', li tgħid, pereżempju, 'magħmul skond l-istandards ta' l-UE dwar il-ħarsien ta' l-annimali,' u għal prodotti li ma jikkonformawx - 'mhux magħmul skond l-istandards ta' l-UE dwar il-ħarsien ta' l-annimali', diġà timplika garanzija ta' konformità ma' l-istandards dwar il-protezzjoni ta' l-annimali li huma sempliċi u obbligatorji għall-prodotti kollha li jinbiegħu fl-Ewropa; iqis li f'każ ta' miżuri għall-protezzjoni ta' l-annimali li huma ogħla minn dak li huwa meħtieġ mill-istandards minimi, għandu jkun hemm referenza speċjali fuq it-tikketta sabiex l-isforzi akbar tal-produttur jidhru b'mod aktar ċar għall-konsumatur, u jżidu l-pressjoni fuq is-sħab kummerċjali biex jadottaw standards Ewropew tal-protezzjoni ta' l-annimali u, b'dan il-mod, l-Ewropa tkun tista' tesporta l-istandards għall-protezzjoni ta' l-annimali globalment; jenfasizza l-irwol ta' tikketti privati, b'mod partikulari rigward standards ogħla tal-protezzjoni ta' l-annimali;

Jitlob appoġġ finanzjarju mill-Kummissjoni għal miżuri ta' informazzjoni u promozzjoni ta' bejgħ fuq livell nazzjonali għal prodotti ta' l-ikel derivat mill-annimali, b'konformità mar-Regolament (KE) Nru.

1071/2005 Regolament (KE) Nru 1071/2005 tal-Kummissjoni ta' l-1 ta' Lulju 2005 li jistabillixi regoli dettaljati għall-applikazzjoni tar-Regolament (KE) Nru 2826/2000 tal-Kunsill dwar l-azzjonijiet ta' tagħrif u ta' promozzjoni għall-prodotti agrikoli fis-suq intern (ĠU L 179, 11.7.2005, p.

, liema appoġġ għandu jingħata fuq il-bażi ta' standards ta' produzzjoni marbuta mal-benesseri ta' l-annimali; iqis, għalhekk, li 'l-Istandards Ewropej ta" Kwalità għal prodotti derivati minn sistemi ta' produzzjoni li jqisu l-benesseri ta' l-annimali', li l-abbozz tiegħu huwa previst mill-Kummissjoni fil-Pjan ta' Azzjoni, għandu jitqies bħala prijorità;

Jilqa' l-proposta biex il-konsumaturi jkunu jistgħu jirrikonoxxu s-sistemi ta' kummerċjalizzar u ta' informazzjoni proposti aktar faċilment, iżda fil-istess waqt jenfasizza l-ħtieġa li l-applikazzjoni tagħhom issir aktar faċli għall-ġid ta' kull min huwa involut fil-katina ta' l-ikel;

Jappoġġja, bħala prinċipju, l-intenzjoni mħabbra li jiġi żviluppat u esplorat l-użu ta' indikaturi integrati u uniformi għall-protezzjoni ta' l-annimali; iqis li dawn l-indikaturi għandu jkollhom bażi xjentifika soda, ikunu oġġettivi, li jistgħu jitkejlu u li jistgħu jiġu ripetuti u li jikkontribwixxu lejn it-trasparenza ta' l-istandards għall-protezzjoni ta' l-annimali; iqis li hemm ħtieġa li jiġu integrati aspetti tas-saħħa ta' l-annimali f'dawn l-indikaturi; iqis li indikaturi integrati u uniformi għandhom jiffaċilitaw l-immonitoraġġ, inaqqsu l-burokrazija u jagħtu riżultati xjentifiċi li jistgħu jitqabblu bejn l-Istati Membri;

Jitlob lill-Kummissjoni biex tikkonkludi l-iżvilupp, u r-riżerka ta' l-indikaturi integrati għall-protezzjoni ta' l-annimali fi żmien tliet snin;

Jitlob lill-Kummissjoni biex tippreżenta l-istrateġija ta' komunikazzjoni mħabbra minnha malajr kemm jista' jkun u biex timplimentaha b'mod rigoruż; jemmen li l-Pjan ta' Azzjoni jista' jirnexxi biss jekk il-partijiet interessati kollha ikunu infurmati b'mod xieraq dwar il-benefiċċji, li jirriżultaw mil-livell għoli attwali u futur ta' protezzjoni ta' l-annimali fl-Ewropa, kemm għall-annimali kif ukoll għall-prodotti;

Iqis li l-potenzjal ta' skema li jiggarantixxu livell għoli ta' benesseri sabiex ittejjeb il-protezzjoni ta' l-annimali hija mhedda mill-kompetizzjoni minn prodotti orħos minn skemi li jiggarantixxu standards ta' benesseri li ma humiex għola mill-istandards minimi, u li għalhekk hemm bżonn ta' qafas legali li jistabbilixxi standards minimi għall-garanzija tal-kwalità;

Jitlob lill-Kummissjoni u lill-Istati Membri sabiex iwessgħu l-isforzi tagħhom biex iżommu lill-konsumaturi infurmati; iqis li l-istrumenti attwali ta' appoġġ għandhom jiġu riveduti bil-għan li jitħaffu l-kampanji ta' informazzjoni u ta' kummerċjalizzazzjoni;

Jilqa' t-twaqqif ta' forum ta' informazzjoni għall-protezzjoni ta' l-annimali, bil-għan li jippromwovi l-iskambju ta' informazzjoni dwar żviluppi attwali fil-qasam tal-protezzjoni ta' l-annimali, ta' l-għarfien xjentifiku u, b'mod partikulari, ta' l-eżempji ta' l-aħjar prattika;

Jaqbel li strateġija Ewropea għall-promozzjoni ta' komunikazzjoni dwar il-benesseri ta' l-annimali fl-UE u f'pajjiżi terzi hija meħtieġa sabiex is-sistemi differenti fil-qasam tal-produzzjoni ta' l-annimali, l-ispejjeż u l-benefiċċji ta' standards aktar stretti għall-benesseri ta' l-annimali jiġu spjegati lill-pubbliku; iqis li dan għandu jitwettaq b'mod indipendenti u taħt it-tmexxija taċ-ċentru jew laboratorju propost;

Jitlob lill-Kummissjoni u lill-Istati Membri biex jipprovdu riżorsi adegwati għat-taħriġ, taħriġ ulterjuri u konsultazzjoni, pereżempju billi jużaw fondi mill-Fond Agrikolu Ewropew għall-Iżvilupp Rurali (EAFRD);

Iqis li, fid-dawl tal-liberalizzazzjoni ġenerali ppjanata tas-suq agrikolu, l-introduzzjoni ta' standards ġodda aktar għoljin fl-UE tista' twassal għal tnaqqis ta' kompetittività tal-produzzjoni Komunitarja, jekk ma jkunx hemm standardizzazzjoni fil-qafas tad-WTO;

Jiddispjaċih li xi elementi tal-produzzjoni ta' l-ikel qed jirrilokaw barra mill-UE bħala reazzjoni għall-istandards attwali għall-protezzjoni u l-benesseri ta' l-annimali, u għalhekk iħeġġeġ lill-Kummissjoni biex tevalwa l-medda ta' din it-tendenza;

Jitlob lill-Kummissjoni biex tipprovdi kumpens għat-telf finanzjarju li ġarrbu l-produtturi tal-Komunità li żiedu l-ispejjeż ta' produzzjoni tagħhom minħabba l-implimentazzjoni ta' miżuri għall-benesseri ta' l-annimali;

Jirreferi għall-fatt li standards għola għall-protezzjoni ta' l-annimali ħafna drabi jwasslu għal aktar spejjeż; jinnota, madankollu, li fil-kuntest tal-kummerċ ħieles globali, aspetti tal-protezzjoni ta' l-annimali sa issa kellhom biss rwol sekondarju, fattur li jista' jwassal għal dumping tal-protezzjoni ta' l-annimali u għal żvantaġġi għal produtturi Ewropej fl-Ewropa u fi swieq ta' pajjiżi terzi; jissuġġerixxi, għalhekk, li jitwaqqaf strument ta' aċċess kwalifikat għas-suq li ma jħallix li l-istandards Ewropej tal-protezzjoni ta' l-annimali jiġu evitati, u dan permezz ta' ġbir ta' levies fuq prodotti li ma jissodisfawx l-istandards Ewropej;

Jilqa', għalhekk, il-miżuri u l-inizjattivi kollha mill-Kummissjoni bil-għan li jiżdied il-kunsens, fuq livell internazzjonali, dwar l-importanza ta' standards għoljin tal-protezzjoni ta' l-annimali; iqis li huwa essenzjali u ta' prijorita' li wieħed jimmira għal aktar żvilupp fl-istandards tal-protezzjoni ta' l-annimali fil-qafas ta' l-Organizzazzjoni Dinjija għas-Saħħa ta' l-Annimali u għal żieda fis-saħħa legali tagħhom permezz tad-WTO; iqis li l-għan għandu jkun jiġi żgurat livell dinji ta' protezzjoni ta' l-annimali kemm jista' jkun għoli u uniformi; jitlob lill-Kummissjoni, sadattant, biex ma żżidx it-tgħawwiġ fil-kompetizzjoni mġarrba mill-produtturi tal-Komunità billi tintroduċi standards ġodda li jorbtu, dettaljati u uniformi;

Jitlob lill-Kumissjoni biex tippromwovi rikonoxximent espliċitu ta' l-istandard għoli tar-regoli ta' l-UE għall-protezzjoni ta' l-annimali f' reviżjonijiet li se jsiru tal-Ftehima dwar is-Sanita' u l-Fitosanita' tad-WTO u ta' ftehim oħra tad-WTO, jekk ikun il-każ;

Jiddispjaċih li l-protezzjoni ta' l-annimali mhijiex parti min-negozjati li għaddejjin bħalissa fi ħdan id-WTO; jinsisti li l-Kummissjoni għandha tħares l-istandards Ewropej, għalkemm huwa konxju, fl-istess waqt, ta' l-ispejjeż addizzjonali għall-produtturi ta' l-UE bħala riżultat tal-konformità ma' dawn l-istandards;

Iħeġġeġ it-tisħiħ tal-protezzjoni ta' l-annimali fil-qafas tad-WTO; jitlob lill-Kummissjoni biex fil-qafas tar-Rawnd ta' Doha tħeġġeġ l-inklużjoni tal-protezzjoni ta' l-annimali fl-aġenda tan-negozjati bħala kwistjoni mhux kummerċjali, u biex miżuri ta' appoġġ għall-promozzjoni tal-protezzjoni ta' l-annimali fil-qafas tal-politika ta' l-iżvilupp rurali u politika ta' kundizzjonalità jiġu rikonoxxuti li jikkwalifikaw biex jiġu inklużi fil-green box mingħajr restrizzjonijiet;

Jitlob lill-Kummissjoni biex tissielet għar-rikonoxximent ta' kwistjonijiet mhux kummerċjali fil-qafas tad-WTO jew għal konsensus aktar fuq livell internazzjonali dwar standards ta' protezzjoni ta' l-annimali qabel ma tagħmel aktar stretti d-dispożizzjonijiet legali dwar il-protezzjoni ta' l-annimali fl-UE;

Jirreferi għall-fatt li r-regoli tal-kummerċ tad-WTO ma jillimitawx il-validazzjoni tas-sistemi tal-produzzjoni, kif implikat fit-tfassil oriġinali tal-Komunikazzjoni, u li għalhekk huwa possibbli u mixtieq li s-sistemi tal-produzzjoni li japplikaw standards tal-benesseri li huma għola b'mod sinifikattiv mir-rekwiżiti minimi jiġu validati;

Jappoġġja lill-Kummissjoni fl-għan tagħha biex tinkorpora l-protezzjoni ta' l-annimali fil-ftehim ta' kummerċ bilaterali (eż. maċ-Ċilì u mal-Kanada) jew fi ftehim fil-qasam veterinarju, u tikkumplementa l-istrateġija multilaterali u tiżviluppa diskussjoni ma' pajjiżi terzi u mar-rappreżentanti tagħhom dwar kwistjonijiet ta' protezzjoni ta' l-annimali;

Iqis li l-ftehim kollha attwali u futuri bilaterali ma' pajjiżi terzi li jindirizzaw miżuri sanitarji jew fitosanitarji għandhom jistabbilixxu objettivi biex jassiguraw li prodotti mill-annimali minn pajjiżi terzi jiġu manifatturati mill-inqas bi standards tal-benesseri ta' l-annimali komparabbli ma' dawk ta' l-UE, kif ukoll li dawk l-istandards jingħataw lill-konsumatur Ewropew;

Jitlob lill-Kummissjoni u lill-Istati Membri biex jistabilixxu attivitajiet bil-għan li jħeġġu lil min jimporta prodotti mill-annimali fl-UE jirrikjedi mill-inqas il-livell legali ta' standards ta' benesseri ta' l-annimali mingħand il-fornituri tagħhom;

Jilqa' l-aħbar dwar id-djalogu ma' pajjiżi li qed jiżviluppaw dwar opportunitajiet ġodda fis-suq bis-saħħa ta' standards għoljin ta' protezzjoni ta' l-annimali; jitlob lill-Kummissjoni biex tappoġġja pajjiżi li qed jiżviluppaw sabiex jilħqu standards tal-protezzjoni ta' l-annimali bħala parti minn programmi, kemm eżistenti kif ukoll ġodda, ta' għajnuna għall-kummerċ;

Jilqa' l-isforzi tal-Kummissjoni biex tgħin lill-pajjiżi li qed jiżviluppaw biex jikkontribwixxu għal standards internazzjonali billi jirrikorru għall-għajnuna marbuta mal-kummerċ;

Jilqa' b'sodisfazzjon il-ħidma tal-Kummissjoni permezz ta' proġetti ta' għajnuna teknika marbuta mal-kummerċ ma' pajjiżi li qed jiżviluppaw, pereżempju billi tgħin lill-esperti tagħhom biex jattendu laqgħat fuq twaqqif ta' standards internazzjonali, u billi tibgħat esperti tekniċi ta' l-UE lejn pajjiżi li qed jiżviluppaw; jinnota li rappreżentanti minn pajjiżi terzi diġà jistgħu jipparteċipaw f'korsijiet ta' taħriġ ta' l-UE organnizati għall-awtoritajiet kompetenti ta' l-Istati Membri dwar l-implimentazzjoni ta' regoli ta' l-UE dwar il-benesseri ta' l-annimali u jemmen li, sabiex il-pajjiżi li qed jiżviluppaw ikunu jistgħu jieħdu vantaġġ sħiħ minn opportunitajiet ta' kummerċ, il-Komunità għandha tilqa' talbiet biex tipprovdi analiżi, taħriġ, riċerka u appoġġ finanzjarju permezz ta' inizjattivi ta' żvilupp kemm bilaterali kif ukoll multilaterali; jemmen ukoll li titjib fil-benesseri ta' l-annimali huwa direttament ta' benefiċċju għal dawn il-pajjiżi - b'mod finanzjarju, fil-produzzjoni ta' l-ikel u fil-protezzjoni ta' l-ambjent;

Jemmen li d-deċiżjoni tal-Komunità li tipprojbixxi l-importazzjoni ta' ċanga ttrattata bl-ormoni kienet kompletament ġustifikata permezz ta' studji xjentifiċi u jitlob lill-Kanada u lill-Istati Uniti biex ineħħu s-sanzjonijiet tagħhom, li mhumiex ġustifikati u mhumiex kompatibbli mad-WTO, fuq prodotti Ewropej mingħajr aktar dewmien;

Jilqa' b'sodisfazzjon il-projbizzjoni proposta fuq l-importazzjoni, l-esportazzjoni, in-negozju u l-ipproċessar ta' ġlud tal-klieb u tal-qtates u jitlob lill-Kummissjoni biex tipproponi projbizzjoni totali fuq l-importazzjoni ta' prodotti derivati mill-bumerini u prodotti minn pajjiżi terzi li jinħadmu bi prattiki krudili, bħal fer minn annimali li tqaxxru ħajjin, fer minn annimali mrobbija fuq farms mingħajr kontrolli veterinarji u prodotti farmaċewtiċi derivati minn speċijiet fil-periklu, u fejn standards baxxi ta' produzzjoni jipperikolaw l-ambjent u d-diversità bijoloġika;

Jitlob lill-Kummissjoni biex tissottometti proposti biex il-projbizzjoni temporarja ta' importazzjoni għal ġo l-UE ta' għasafar maqbuda fl-ambjent naturali ssir permanenti, għal raġunijiet etiċi u sanitarji u fl-interess tal-benesseri ta' l-annimali;

Huwa mħasseb dwar il-fatt li l-kummerċ ta' l-annimali eżotiċi jhedded kemm il-bijodiversità kif ukoll il-benesseri ta' l-annimali; jemmen li l-implikazzjonijiet tal-bijodiversità għandhom jitqiesu fit-tfassil ta' politika tal-benesseri ta' l-annimali fil-każ tal-problemi transkonfinali msemmija fil-Pjan ta' Azzjoni;

Juri t-tħassib tiegħu dwar it-tbatija ta' l-annimali tal-ġlied; jitlob lill-Komunità biex telimina l-ġlied tal-klieb, u tas-sriedaq permezz ta' leġiżlazzjoni nazzjonali jew Komunitarja, skond il-każ, u billi tassigura li l-partijiet involuti ma jirċievu l-ebda sussidju statali jew nazzjonali għall-attivitajiet tagħhom;

Iqis li r-rapport tal-Kummissjoni lill-Parlament Ewropew u lill-Kunsill dwar l-influwenza ta' parametri ġenetiċi fuq il-benesseri tas-sriedaq għat-tnissil u s-sriedaq għal-laħam, li għandu jiġi ppreżentat sa l-2010, għandu jkun akkumpanjat bi proposti leġiżlattivi xierqa;

Jaħseb li l-preżentazzjoni ta' rapport lill-Parlament Ewropew u lill-Kunsill dwar il-ħarsien tal-ħnieżer miżmumin għall-finijiet tal-biedja, prevista għall-2009, għandha tkun akkumpanjata minn proposti leġiżlattivi xierqa;

Jitlob li l-Bulgarija u r-Rumanija jibdew minn issa jikkonformaw ma' l-objettivi Komunitarji dwar il-protezzjoni ta' l-annimali u jimplimentaw u jinfurzaw il-leġiżlazzjoni kollha eżistenti ta' l-UE dwar il-benesseri ta' l-annimali qabel Jannar 2007 jew, fil-każ ta' ftehim dwar perjodi ta' tranżizzjoni fil-qafas tat-trattati tas-sħubija tagħhom, mill-inqas fi ħdan dawn il-perjodi;

Hu tal-fehma li, qabel is-sħubija ta' Stat Membru ġdid fl-UE, il-Kummissjoni għandha tevalwa jekk il-leġiżlazzjoni ta' l-UE dwar il-benesseri ta' l-annimali kif ukoll ir-regolamenti nazzjonali f'dan il-kuntest humiex qed jiġu implimentati kif suppost;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni.


Segwitu tar-rapport dwar il-kompetizzjoni fis-servizzi professjonali

Riżoluzzjoni tal-Parlament Ewropew dwar is-segwitu tar-rapport dwar il-kompetizzjoni fis-servizzi professjonali ( 2006/2137(INI) )

Il-Parlament Ewropew

wara li kkunsidra l-komunikazzjoni tal-Kummissjoni "Rapport dwar il-Kompetizzjoni fis-Servizzi Professjonali" ( COM(2004)0083 ),

wara li kkunsidra l-komunikazzjoni tal-Kummissjoni, "Servizzi Professjonali - Skop għal aktar Riformi - Segwitu tar-Rapport dwar il-Kompetizzjoni fis-Servizzi Professjonali" ( COM(2005)0405 ),

wara li kkunsidra l-Artikoli 6, 43, 45, 49 u 81 tat-Trattat KE,

wara li kkunsidra r-riżoluzzjoni tiegħu tat-18 ta' Jannar 1994 dwar l-istat u l-organizzazzjoni tal-professjoni ta' nutar fit-tnax-il Stat Membru tal-Komunità ĠU C 44, 14.2.1994, p.

wara li kkunsidra r-riżoluzzjoni tiegħu tal-5 ta' April 2001 dwar ħlasijiet fuq skala u dwar tariffi obbligatorji għal ċerti professjonijiet liberali, b'mod partikulari l-avukati, u dwar l-irwol u l-pożizzjoni partikulari tal-professjonijiet liberali fis-soċjetà moderna ĠU C 21 E, 24.1.2002, p.

wara li kkunsidra r-riżoluzzjoni tiegħu tas-16 ta' Diċembru 2003 dwar regolamenti tas-suq u regoli dwar il-kompetizzjoni għall-professjonijiet liberali ĠU C 91 E, 15.4.2004, p.

wara li kkunsidra r-riżoluzzjoni tiegħu tat-23 ta' Marzu 2006 dwar il-professjonijiet legali u l-interess ġenerali fit-tħaddim tas-sistemi legali

wara li kkunsidra d-Direttiva tal-Kunsill 77/249/KEE tat-22 ta' Marzu 1977 biex jiġi ffaċilitat l-eżerċizzju effettiv tal-libertà li jiġu pprovduti servizzi minn avukati ĠU L 78, 26.3.1977, p.

wara li kkunsidra d-Direttiva 98/5/KE tal-Parlament Ewropew u tal-Kunsill tas-16 ta' Frar 1998 sabiex tkun iffaċilitata l-prattika tal-professjoni ta' avukat fuq bażi permanenti fl-Istati Membri minbarra dak fejn kienet miksuba l-kwalifika ĠU L 77, 14.3.1998, p.

wara li kkunsidra d-Direttiva tal-Kunsill 2003/8/KE tas-27 ta' Jannar 2003 biex ittejjeb l-aċċess għal ġustizzja f'tilwimiet bejn il-konfini billi tistabbilixxi regoli komuni minimi konnessi ma' għajnuna legali għal tilwimiet bħal dawn ĠU L 26, 31.1.2003, p.

wara li kkunsidra d-Direttiva 2005/36/KE tal-Parlament Ewropew u tal-Kunsill tas-7 ta' Settembru 2005 dwar l-għarfien ta' kwalifiki professjonali ĠU L 255, 30.9.2005, p.

wara li kkunsidra l-ġurisdizzjoni tal-Qorti tal-Ġustizzja tal-Komunitajiet Ewropej fl-oqsma tal-liġi dwar il-kompetizzjoni u l-libertà tas-servizzi fil-Komunità, b'mod partikulari fir-rigward ta' dispożizzjonijiet nazzjonali dwar ħlasijiet minimi,

wara li kkunsidra d-Direttiva 2005/29/KE tal-Parlament Ewropew u tal-Kunsill tal-11 ta' Mejju 2005 dwar prattiki kummerċjali żleali fin-negozju mal-konsumatur fis-suq intern ĠU L 149, 11.6.2005, p.

wara li kkunsidra r-rapport ta' l-Istitut għal Studji Avvanzati (IHS) magħmul f'isem il-Kummissjoni, "L-Impatt Ekonomiku tar-Regolamentazzjoni fil-qasam tal-Professjonijiet Liberali fi Stati Membri differenti", ta' Jannar 2003,

wara li kkunsidra l-Artikolu 45 tar-Regoli ta' Proċedura tiegħu,

wara li kkunsidra r-rapport tal-Kumitat għall-Affarijiet Ekonomiċi u Monetarji ( A6-0272/2006 ),

billi f'Marzu 2000 il-Kunsill Ewropew ta' Liżbona adotta programm ta' riforma bl-objettiv li sa l-2010 l-UE ssir l-ekonomija l-iktar kompetittiva u dinamika msejsa fuq l-għarfien fid-dinja, kapaċi li ssostni tkabbir ekonomiku b'aktar u aqwa impjiegi u b'aktar koeżjoni soċjali, u b'rispett għall-ambjent (Aġenda ta' Liżbona),

billi r-rapport tal-Grupp ta' Livell Għoli ta' Novembru 2004, presjedut minn Wim Kok, "Niffaċċaw l-isfidi - L-Istrateġija ta' Liżbona għat-tkabbir u l-impjieg", enfasizza l-importanza tat-tneħħija tar-regolamenti fis-swieq kollha u t-tneħħija ta' burokrazija mhux meħtieġa sabiex il-kompetizzjoni tissaħħaħ,

billi f'Marzu 2005, fir-reviżjoni ta' nofs it-terminu ta' l-aġenda ta' Liżbona, il-Kunsill Ewropew stabbilixxa l-ħtieġa għal spinta ġdida u li jkun hemm enfasi fuq it-tkabbir u x-xogħol u ħeġġet lill-Istati Membri biex jippreżentaw programmi nazzjonali ta' riforma sabiex jippromwovu t-tkabbir u x-xogħol,

billi s-servizzi, li huma l-mutur ewlieni għat-tkabbir fl-UE, għandhom rwol importanti fit-titjib tal-kompetittività ta' l-ekonomija fl-Ewropa,

billi s-servizzi professjonali għandhom jiġu inklużi fl-isforzi ta' riforma, peress li huma qasam ewlieni fl-ekonomija ta' l-Ewropa,

billi, permezz tal-prinċipju ta' sussidjarjetà, huwa f'idejn l-Istati Membri biex jiddeċiedu jekk jixtiequx jirregolaw il-professjonijiet b'mod dirett permezz ta' regoli nazzjonali jew li jippermettu li ssir awtoregolamentazzjoni mill-korpi professjonali,

billi għal dawn l-aħħar ftit snin il-Kummissjoni qed tmexxi djalogu ma' l-Istati Membri u korpi professjonali dwar it-tneħħija ta' ostakoli għall-kompetizzjoni, li wassal għal adozzjoni ta' miżuri ta' tneħħija tar-regolamentazzjoni u għal inizjattivi ta' riforma ġodda,

billi, skond il-prinċipju ta' sussidjarjetà, l-Istati Membri u korpi professjonali nazzjonali għal fornituri ta' servizzi għandhom rwol prominenti fl-isforzi biex isiru r-riformi,

billi organizzazzjonijiet professjonali, korpi professjonali oħrajn, organizzazzjonijiet tal-konsumatur u ta' l-utent, u l-partijiet interessati rilevanti kollha jeħtieġ li jkunu involuti fil-proċess b'mod ibbilanċjat,

billi regolamenti speċifiċi huma leġittimi minħabba n-nuqqas ta' simetrija fl-informazzjoni bejn il-klijenti u l-fornituri tas-servizz, il-fatt li ċerti servizzi professjonali jitqiesu li jipprovdu prodotti pubbliċi u l-fatt li l-forniment ta' servizzi professjonali jista' jintrabat ma' elementi esterni,

billi l-eżerċizzju ta' inventarju tas-servizzi professjonali mitluba mill-Kummissjoni fl-2002/2003 ma jirriflettix aktar is-sitwazzjoni attwali ta' regolamentazzjoni fl-Istati Membri individwali u għalhekk qiegħed jostakola evalwazzjoni ta' l-isforzi ta' riforma,

billi l-Kummissjoni naqset milli tindirizza l-konsegwenza ta' riforma sistematika favur il-kompetizzjoni fil-qasam tas-servizzi professjonali fir-rigward tal-ħolqien tax-xogħol u t-tkabbir ulterjuri,

billi objettivi u benchmarks ċari bbażati fuq l-evidenza xjentifika ser isaħħu l-konvinzjoni ta' dawk involuti fil-proċess ta' riforma dwar il-ħtieġa għal sforzi ta' riforma,

billi l-prijorità fundamentali tar-riforma għandha tkun li tipprovdi aċċess usa' u aktar faċli għall-konsumaturi, waqt li fl-istess ħin tiżgura l-kwalità u l-effiċjenza f'termini ta' spiża ta' dawn is-servizzi,

billi għad hemm differenzi sostanzjali fil-punt sa fejn il-kategoriji professjonali varji irnexxielhom jiftħu s-suq,

billi d-Direttiva 2005/36/KE tistabbilixxi regoli skond liema Stati Membri li jospitaw jorbtu l-aċċess jew it-twettiq ta' professjoni rregolata fit-territorju tagħhom mal-pussess ta' kwalifiki professjonali speċifiċi,

Jilqa' d-djalogu bejn il-Kummissjoni, l-Istati Membri u l-korpi professjonali tal-fornituri ta' servizzi professjonali bil-għan li jitneħħew dawk l-ostakoli għall-kompetizzjoni li mhumiex ġustifikati jew li huma ta' ħsara għas-segwitu ta' l-interess ġenerali u r-regoli li huma kontra l-interessi tal-konsumaturi u fl-aħħar mill-aħħar tal-fornituri nfushom,

Jistieden lil dawk kollha involuti fil-proċess ta' riforma biex isegwuha b'mod kostruttiv;

Jirrikonoxxi d-dritt għar-regolazzjoni minħabba karatteristiċi tradizzjonali, ġeografiċi u demografiċi; jenfasizza, f'dan il-kuntest, li għandhom jintgħażlu regoli li jillimitaw mill-inqas il-kompetizzjoni u li, fis-sistema eżistenti, wieħed għandu jippromwovi proċessi ta' riforma fil-kontenut, li jgħinu sabiex jintlaħqu l-għanijiet ta' Liżbona;

Jinkoraġġixxi lill-Istati Membri biex jeżaminaw b'mod kostruttiv l-esperjenza prattika ta' Stati Membri oħrajn fil-proċess tar-riforma tas-servizzi professjonali sabiex jiksbu l-ikbar benefiċċju possibbli mill-isforzi ta' riforma tagħhom stess;

Jikkunsidra li n-natura mandatorja tar-rati fissi jew minimi u l-projbizzjoni tan-negozjar ta' tariffi bbażati fuq ir-riżultat miksub jista' jkun ta' ħsara għall-kwalità tas-servizz lill-pubbliku u għall-kompetizzjoni; Jistieden lill-Istati Membri sabiex jegħlbu l-irbit, b'miżuri li huma anqas ristrettivi u li aktarx jikkonformaw aktar mal-prinċipji ta' non-diskriminizzjoni, ta' bżonn u ta' proporzjonalità, billi jwaqqfu mekkaniżmi sabiex jikkonsultaw mal-partijiet interessati;

Jistieden lill-Kummissjoni biex tiżgura li d-dispożizzjonijiet tat-trattat dwar il-protezzjoni tal-kompetizzjoni u s-suq intern jiġu osservati b'mod xieraq fil-qasam tal-professjonijiet liberali;

Huwa tal-fehma li l-awtoregolamentazzjoni jew ir-regolamentazzjoni effettiva u trasparenti tal-fornituri ta' servizzi, li jivvalutaw bil-quddiem l-impatt ta' miżuri meħuda, jimmonitorjawhom u jirfinawhom fejn huwa meħtieġ, huwa mezz xieraq ta' kif jintlaħqu r-rekwiżiti ta' l-Istrateġija ta' Liżbona; jaħseb li l-Istati Membri għandhom ikunu responsabbli għall-immonitorjar tal-kamp ta' applikazzjoni ta' l-awtoregolamentazzjoni nazzjonali sabiex tkun evitata l-ħsara lill-interessi tal-konsumatur jew ħsara għall-interess ġenerali;

Jistieden lill-Istati Membri biex jiżguraw aċċess u mobilità fir-rigward tas-servizzi professjonali u sabiex titħaffef it-tranżizzjoni mill-università u mill-edukazzjoni speċjalizzata lejn il-professjonijiet;

Iqis li huwa neċessarju li, sabiex jissaħħu l-intrapriżi ż-żgħar u ta' daqs medju u sabiex tiżdied il-kapaċità għall-innovazzjoni u l-kompetittività tas-servizzi professjonali, jiġu eliminati restrizzjonijiet fuq il-kamp ta' applikazzjoni tal-koperazzjoni u li jiġi ffaċilitat l-istabbiliment ta' fornituri ta' servizzi interprofessjonali;

Iqis li huwa importanti li jittejbu l-istandards etiċi u l-ħarsien tal-konsumatur fil-qasam tas-servizzi professjonali u jappoġġja l-adozzjoni ta' kodiċijiet ta' kondotta mill-fornituri ta' servizzi professjonali, li jitfasslu bil-parteċipazzjoni tal-partijiet interessati rilevanti kollha;

Jirrimarka li fil-biċċa l-kbira, regolamenti speċjali fil-qasam tar-reklamar jistgħu jitneħħew u li regolamenti bħal dawn għandhom jiġu limitati fil-ġejjieni għal każijiet eċċezzjonali li huma ġġustifikati sew; jirrimarka wkoll li l-kontinwità tar-regolamenti speċjali fil-qasam tar-reklamar għandha tiġi limitata għal każijiet eċċezzjonali li huma ġġustifikati sew u li t-tnaqqis fir-regolamentazzjoni għandu jkollu l-għan li jgħin lill-professjonijiet biex jgħarrfu l-utenti tas-servizzi li huma joffru, permezz tar-reklamar, u jipprovdu lill-konsumaturi b'tagħrif dwar il-kwalifiki u speċjalizzazzjonijiet professjonali tagħhom u dwar in-natura u l-prezz tas-servizzi offruti;

Jistieden lill-Kummissjoni biex turi kemm jistgħu jkunu mistennija żjieda fl-impjiegi ġodda u tkabbir addizzjonali minn riforma sistematika favur il-kompetizzjoni fis-settur;

Iħeġġeġ lill-Kummissjoni biex teżamina b'iktar reqqa d-differenzi fil-punt sa liema l-kategoriji professjonali varji f'kull Stat Membru fetħu s-suq u l-impatt mistenni mit-tneħħija sħiħa ta' ostakoli mhux neċessarji għall-kompetizzjoni, inkluża evalwazzjoni ta' l-impatt mistenni fuq l-oqsma professjonali li għandhom riżorsi limitati jew li huma ristretti għal ċerti reġjuni;

Jinkoraġġixxi lill-Kummissjoni biex twessa' l-kamp ta' applikazzjoni ta' l-analiżi tagħha fir-rigward tat-tqassim tal-protezzjoni regolatorja skond il-kategorija tal-grupp tal-konsumatur billi tħares mill-qrib lejn intrapriżi żgħar u ta' daqs medju u billi tindirizza u tistudja aktar mill-qrib il-fatt li d-domanda għal servizzi professjonali mill-awtoritajiet pubbliċi mhix omoġenja, iżda toriġina minn ħafna unitajiet żgħar li jaġixxu indipendentement u fuq livelli differenti ta' intensità, aspett li għandu jiġi studjat iktar fil-fond;

Jirrimarka li t-tqassim tal-protezzjoni regolatorja skond il-kategoriji individwali tal-konsumatur ma jqisx il-fatt li l-leġittimità tar-regoli hija derivata mill-fatt li elementi esterni jafu jkunu involuti fil-forniment tas-servizzi professjonali u li ċerti servizzi professjoni jafu jiġu meqjusa bħala prodotti pubbliċi;

Jagħti istruzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni.


Ir-relazzjonijiet ekonomiċi u kummerċjali bejn l-UE u l-MERCOSUR

Riżoluzzjoni tal-Parlament Ewropew dwar ir-relazzjonijiet ekonomiċi u kummerċjali bejn l-UE u l-MERCOSUR għall-konklużjoni ta' Ftehima ta' Assoċjazzjoni Interreġjonali ( 2006/2035(INI) )

Il-Parlament Ewropew,

wara li kkunsidra r-riżoluzzjonijiet tiegħu tas-27 ta' April 2006 dwar sħubija msaħħa bejn l-Unjoni Ewropea u l-Amerika Latina Testi Approvati, P6_TA(2006)0155 .

, tal-15 ta' Novembru 2001 dwar sħubija globali u strateġija komuni għar-relazzjonijiet bejn l-Unjoni Ewropea u l-Amerika Latina ĠU C 140 E, 13.6.2002, p.

, u tas-26 ta' Settembru 2002 dwar il-Mercosur ĠU C 273 E, 14.11.2003, p.

wara li kkunsidra d-dikjarazzjonijiet ta' l-erba' Samits tal-Kapijiet ta' l-Istati u tal-Gvernijiet ta' l-Amerika Latina u l-Karibew u ta' l-Unjoni Ewropea li saru s'issa f'Rio de Janeiro (28 u 29 ta' Ġunju 1999), f'Madrid (17 u 18 ta' Mejju 2002), fi Guadalajara (28 u 29 ta' Mejju 2004), u fi Vjenna (11 sa 13 ta' Mejju 2006),

wara li kkunsidra d-Dikjarazzjoni ta' Lussemburgu adottata fit-XII-il Laqgħa Ministerjali bejn il-Grupp ta' Río u l-Unjoni Ewropea, li saret fil-Lussemburgu fis-27 ta' Mejju 2005,

wara li kkunsidra l-komunikazzjoni ta' strateġija mill-Kummissjoni lill-Kunsill u lill-Parlament Ewropew dwar it-tisħiħ ta' l-isħubija bejn l-Unjoni Ewropea u l-Amerika Latina (COM (2005)0636), li ġiet ippreżentata b'antiċipazzjoni tar-IV Samit UE-ALK li sar fi Vjenna fil-11 u fit-13 ta' Mejju 2006,

wara li kkunsidra d-Dikjarazzjoni ta' Vjenna adottata fl-okkażjoni tar-IV Samit UE-ALK li sar fi Vjenna fil-11 u fit-13 ta' Mejju 2006,

wara li kkunsidra l-Att Finali tas-XVII-il Konferenza Interparlamentari Unjoni Ewropea - Amerika Latina li saret f'Lima, fl-14 sas-16 ta' Ġunju 2005,

wara li kkunsidra l-Artikolu 45 tar-Regoli ta' Proċedura tiegħu,

wara li kkunsidra r-rapport tal-Kumitat għall-Kummerċ Internazzjonali u l-opinjoni tal-Kumitat għall-Iżvilupp ( A6-0302/2006 ),

billi jeżisti tħassib dwar in-nuqqas ta' progress attwali fin-negozjati dwar Ftehima ta' Assoċjazzjoni mal-Mercosur u dwar in-negozjati fil-qafas tar-rawnd ta' Doha tad-WTO,

billi kemm l-UE kif ukoll il-Mercosur huma konvinti li l-integrazzjoni reġjonali hija s-sies ta' l-iżvilupp ekonomiku u soċjali tal-popli tagħhom, kif ukoll strument ewlieni għall-konsolidazzjoni tad-demokrazija, għat-tnaqqis tal-faqar u ta' l-inugwaljanza u għat-tisħiħ tal-qawwa taż-żewġ reġjuni fix-xenarju dinji,

billi l-UE u l-Mercosur jappoġġjaw b'mod sħiħ sistema multilaterali ta' kummerċ ħieles u ġust li jkattar l-iskambju u jikkontribwixxi għall-iżvilupp sostenibbli u għall-immaniġġjar effikaċi tal-globalizzazzjoni għall-benefiċċju ta' kulħadd,

billi l-UE u l-Mercosur huma protagonisti ewlenin fir-rawnd ta' Doha tad-WTO, u t-tnejn għandhom l-impenn adottat fil-Konferenza Ministerjali tad-WTO f'Hong Kong li fl-2006, jikkonkludu b'suċċess in-negozjati li bdew f'Doha fuq il-bażi ta' riżultat ambizzjuż u bilanċjat fl-oqsma kollha tan-negozjar,

billi fl-10 ta' Lulju 2006, il-Grupp ta' Negozjar dwar l-Istandards adotta Mekkaniżmu ta' Trasparenza ġdid tad-WTO għall-ftehim kummerċjali reġjonali kollha, sabiex dawn isiru l-pilastri fil-bini tal-kummerċ dinji,

billi l-konklużjoni ta' Ftehima ta' Assoċjazzjoni UE-Mercosur hija element ewlieni għall-avvanz, fuq il-bażi ta' rabtiet kulturali u storiċi partikolari, ta' l-impenn komuni għall-promozzjoni u t-tisħiħ ta' valuri komuni bħar-rispett għad-drittijiet tal-bniedem, id-demokrazija, il-koeżjoni ekonomika u soċjali, il-paċi u l-istabilità permezz ta' sħubija strateġika bireġjonali UE-Amerika Latina,

billi t-tkabbir u t-titjib tar-relazzjonijiet ekonomiċi u kummerċjali bejn l-UE u l-Mercosur permezz ta' Ftehima ta' Assoċjazzjoni b'konformità mal-prinċipji ta' l-aġenda multilaterali tad-WTO jistgħu iwasslu għat-tisħiħ reċiproku taż-żewġ proċessi kumplimentarji,

billi l-konklużjoni b'suċċess tar-Rawnd ta' Doha u taż-żona ta' kummerċ ħieles (FTA) bejn l-UE u l-Mercosur hija essenzjali sabiex tiġġenera ftuħ reali tas-suq, ittejjeb l-istandards multilaterali u b'dan il-mod tistimula it-tkabbir ekonomiku, l-iżvilupp u l-impjiegi fid-dinja kollha, u tikkontribwixxi b'mod effikaċi għall-integrazzjoni tal-pajjiżi li qed jiżviluppaw fl-ekonomija dinjija,

billi l-konklużjoni u l-implimentazzjoni b'suċċess tal-Ftehim ta' Assoċjazzjoni bejn l-UE u l-Messiku, kif ukoll bejn l-UE u ċ-Ċile huma eżempji ta' l-importanza strateġika u ta' l-interess ekonomiku, politiku u soċjali ta' relazzjonijiet bireġjonali bejn l-UE u l-Amerika Latina bbażata fuq Ftehim ta' Assoċjazzjoni li jinludu żoni ta' kummerċ ħieles,

billi l-ħolqien ta' FTA mal-Mercosur huwa għan prijoritarju ħafna f'kuntest li fih tfaċċaw interessi kummerċjali ġodda, b'mod speċjali fil-kontinent ta' l-Asja,

billi, b'differenza għan-negozjati għall-ħolqien taż-Żona ta' Kummerċ Ħieles ta' l-Ameriki (FTAA), l-UE u l-Mercosur qed jipproponu li jsawru assoċjazzjoni globali strateġika li tmur lil hinn mill-aspetti purament kummerċjali,

billi l-adeżjoni ġejjiena tal-Venezuela fil-Mercosur timplika tibdil sostanzjali fil-Ftehima ta' Assoċjazzjoni ġejjiena, b'mod partikolari f'dak li jirrigwarda is-suq ta' l-enerġija,

billi l-konklużjoni b'suċċess tal-Ftehima ta' Assoċjazzjoni UE-Mercosur għandha tikkontribwixxi għat-tkabbir ekonomiku u għat-tnaqqis fil-faqar biex jintlaħqu l-Għanijiet tal-Millennju għall-Iżvilupp, b'mod speċjali dawk li għandhom x'jaqsmu mat-tnaqqis tal-faqar, id-distribuzzjoni mill-ġdid, ġusta u ekwa tal-ġid, il-ħolqien ta' imjiegi stabbli msejsa fuq xogħolijiet ta' kwalita', u l-inklużjoni soċjali tal-gruppi esklużi,

billi l-UE hija s-sieħba kummerċjali u ta' investiment ewlenija tal-Mercosur u billi, sa mill-2000, il-kummerċ bejn iż-żewġ reġjuni kiber b'mod progressiv minn sitwazzjoni ta' bilanċ għal waħda ta' bilanċ favur il-Mercosur ta' madwar 10,000 miljun EUR fl-2004,

billi l-Mercosur attwalment igawdi mis-Sistema ta' Preferenzi Ġeneralizzati li l-UE tuża mal-pajjiżi li għandhom dħul baxx,

billi l-UE u l-Mercosur, fil-qafas ta' l-Assoċjazzjoni tagħhom kif ukoll fil-qafas usa tal-governanza dinjija, għandhom jimpenjaw ruħhom sabiex jippromwovu standards internazzjonali u multilaterali fl-oqsma kummerċjali, soċjali u ambjentali,

billi l-inklużjoni ta' l-Istati Membri kollha tad-WTO, b'mod speċjali dawk tal-G20, li jipparteċipaw fiha l-membri tal-Mercosur, u tal-G90, fil-proċess tat-teħid tad-deċiżjonijiet tad-WTO hija pożittiva u neċessarja;

Jinsisti li l-konklużjoni tal-Ftehima ta' Assoċjazzjoni mal-Mercosur li se toħloq l-akbar żona ta' kummerċ ħieles bejn ir-reġjuni tad-dinja huwa għan strateġiku prijoritarju għar-relazzjonijiet barranin ta' l-UE, f'kuntest internazzjonali li huwa kkaratterizzat minn interdipendenza dejjem tikber, it-tkabbir ekonomiku u l-itfaċċar ta' potenzi ekonomiċi ġodda kif ukoll in-numru dejjem jikber ta' sfidi dinjija li m'għandhomx fruntieri nazzjonali, bħalma huma s-sigurtà, il-governanza ekonomika dinjija, l-ambjent u t-tnaqqis tal-faqar;

Itenni li l-UE għandha mill-aktar fis possibbli tikkonkludi Ftehima ta' Assoċjazzjoni mal-Mercosur li tkun sħiħa, ambizzjuża u bilanċata fuq il-bażi ta' tliet pilastri: kapitolu politiku u istituzzjonali li jsaħħaħ id-djalogu demokratiku u l-koperazzjoni politika, kapitolu dwar il-koperazzjoni għal promozzjoni ta' l-iżvilupp ekonomiku u soċjali sostenibbli, u kapitolu kummerċjali li joħloq Żona ta' kummerċ Ħieles vvanzata li tkopri aġenda wiesgħa li, apparti l-liberalizzazzjoni reċiproka tal-kummerċ tal-merkanzija u s-servizzi, tinkludi l-aspetti relatati ma' l-investiment, ix-xiri pubbliku, il-ħarsien tad-drittijiet tal-propjetà intellettwali, il-koperazzjoni fil-qasam tal-kompetizzjoni kif ukoll l-istrumenti ta' difiża kummerċjali, il-faċilitazzjoni tal-kummerċ u mekkaniżmu li jorbot ta' ftehim għal tilwim;

Jiddispjaċih li s-samit ta' Vjenna ma rriżultax f' mandat ambizjuż għal bidu mill-ġdid u l-konklużjoni tan-negozjati bejn l-UE u l-Mercosur; jenfasizza, għalhekk il-htieġa li jkun inkoraġġut proċess li huwa inklużiv, effettiv u trasparenti; jistieden għal impetus u impenn politiku aktar qawwi fuq l-aktar livell għoli, u għall-istabbiliment ta' kalendarju definittiv li jwassal sabiex jintemmu n-negozjati kemm jista' jkun malajr;

Iqis li l-konklużjoni tal-Ftehima ta' Assoċjazzjoni UE-Mercosur tista' tkun spinta sinifikanti għall-ħolqien, fuq medda medja ta' żmien, taż-Żona Ewro-Latina Amerikana ta' Assoċjazzjoni Globali Interreġjonali li ġiet proposta mill-Parlament fir-riżoluzzjoni tiegħu msemmija hawn fuq tas-27 ta' April 2006;

Jenfasizza li l-kummerċ u n-negozjar ta' FTA avvanzata li jkollha aġenda wiesgħa, barra li hija vettura effettiva għat-tkabbir ekonomiku, hija wkoll mezz effikaċi sabiex tintlaħaq interdipendenza akbar u koperazzjoni aktar mill-qrib fil-livelli kollha;

Jilqa' bil-ferħ il-fatt li l-Kummissjoni, fil-Komunikazzjoni tagħha msemmija hawn fuq dwar sħubija aktar b'saħħitha bejn l-Unjoni Ewropea u l-Amerika Latina, ssostni li l-integrazzjoni reġjonali hija fus prijoritarju ta' appoġġ għall-iżvilupp fl-Amerika Latina; jinsisti, bil-għan li ma tiġix imxekkla l-ħeġġa tal-proċessi ta' integrazzjoni reġjonali, li l-mekkaniżmi modulati ta' djalogu ma jkunux ta' ħsara għall-viżjoni ġenerali ta' integrazzjoni reġjonali, b'mod speċjali fil-każ tal-Mercosur;

Jiġbed l-attenzjoni dwar l-importanza li jista' jkollha għat-tisħiħ tal-proċess ta' integrazzjoni, l-istituzzjonalizzazzjoni tal-futur Samit Soċjali tal-Mercosur li se jsir f'Diċembru 2006 u li se jagħti lok għal parteċipazzjoni lis-setturi differenti tas-soċjetà ċivili fl-aġenda soċjali; jistieden lill-Kummissjoni sabiex tappoġġja lil din l-inizjattiva ġdida ta' integrazzjoni u sabiex issaħħaħ id-dimensjoni soċjali tal-ġejjiena Ftehima ta' Assoċjazzjoni;

L-interessi ta' l-UE f'Żona ta' Kummerċ Ħieles mal-Mercosur

Ifakkar li l-Mercosur huwa żona ta' potenzjal kbir għal tkabbir u ftuħ kummerċjali, li jinkludi fih 45% tal-popolazzjoni ta' l-Amerika Latina u li jirrappreżenta l-aktar suq importanti tagħha, b'45% tal-Prodott Gross Domestiku; jenfasizza, għalhekk, li Żona ta' Kummerċ Ħieles UE-Mercosur (FTA), l-akbar zona fid-dinja ta' kummerċ ħieles bejn ir-reġjuni, tiġġenera opportunitajiet importanti għan-negozju u t-tkabbir ekonomiku, u ttejjeb il-kompetittività internazzjonali taż-żewġt iswieq;

Jinsisti li Żona ta' Kummerċ Ħieles UE-Mercosur hija kruċjali għat-tisħiħ tat-tmexxija ta' l-UE bħala s-sieħba kummerċjali u ta' investiment ewlenija tal-Mercosur, u biex issaħħaħ l-integrazzjoni interkontinentali, u għaldaqstant iħeġġeġ il-konklużjoni tan-negozjar fid-dawl ta' l-għażla ta' integrazzjonali kontinentali proposta mill-FTAA; ifakkar li l-inizjattiva FTAA għal-liberalizzazzjoni kummerċjali fl-Amerikas, u l-possibilità li l-Mercosur jespandi u jinfetaħ lejn is-swieq Asjatiċi, Sudafrikani jew tal-Kunsill ta' Koperazzjoni tal-Golf (GCC) huma interess ġeopolitiku komuni għaż-żewġ kontinenti;

Ifakkar li, għall-kuntrarju ta' dak li qed jiġri fl-Amerika Latina b'mod ġenerali, fejn l-importazzjoni mill-Istati Uniti tammonta għal tlett darbiet iktar mill-importazzjoni mill-UE, fil-Mercosur il-kwota ta' l-UE hija ta' madwar 25%, meta mqabbla ma' l-20% ta' l-Istati Uniti;

Iqis bħala importanti, barra minn hekk, il-kontribut deċiżiv taż-Żona ta' Kummerċ Ħieles UE-Mercosur għall-konsolidazzjoni tal-Mercosur bħala suq komuni, unjoni tad-dwana, proċess ta' integrazzjoni globali u mudell għal proċessi oħra ta' integrazzjoni fl-Amerika Latina;

Il-prezz ta' nuqqas ta' Ftehima

Jenfasizza li skond studji li saru mis-Sezzjoni Mercosur ta' l-Istitut ta' l-Istudji Politiċi ta' Pariġi għall-Forum ta' Negozju ta' l-UE u l-

dwar l-impatt tal-ħolqien ta' Żona ta' Kummerċ Ħieles UE-Mercosur

il-"prezz ta' nuqqas ta' Ftehima" huwa stmat li huwa ta' mill-inqas EUR 3.7 biljun annwali f'kummerċ ta' merkanzija, u li jikber għal aktar minn EUR 5 biljun jekk jiġu inklużi l-investiment u s-servizzi;

In-negozjat għal Żona ta' Kummerċ Ħieles mal-Mercosur

Prinċipji, kamp ta' applikazzjoni u rabta mar-Rawnd ta' Doha

Itenni n-neċessità li jintlaħaq ftehim kummerċjali, uniku u indiviżibbli, li jmur lil hinn mill-obbligi rispettivi fi ħdan id-WTO u li, mingħajr ma jeskludi lill-ebda settur, iqis bil-mod l-inqas restrittiv possibbli, is-sensittività speċifika ta' ċerti prodotti;

Jiddispjaċih li, minkejja r-rakkomandazzjonijiet tiegħu favur id-diżassoċjazzjoni bejn in-negozjat tal-ftehima mal-Mercosur u r-rawnd ta' Doha tad-WTO, id-dewmien fin-negozjati mal-Mercosur wasslu, fil-fatt, għal subordinazzjoni ta' l-iskeda tan-negozjati għall-iżvilupp u l-konklużjoni tar-rawnd ta' Doha; jemmen, li ż-żewġ proċessi ma jeskludux lil xulxin, anzi huma kumplimentarji;

Jinsisti li l-FTA mal-Mercosur, kif ukoll il-konklużjoni tar-Rawnd ta' Doha tad-WTO, m'għandhomx ikunu ffokati biss fuq il-konklużjoni tan-negozjati dwar kwistjonijiet agrikoli, u li hemm bżonn li l-oqsma kollha jiġu negozjati u mmexxija 'l quddiem b'mod parallel u b'livell għoli ta' ambizzjoni, inkluż il-kummerċ tal-merkanzija u tas-servizzi, l-investimenti, ix-xiri pubbliku, u ostakoli oħra għall-kummerċ;

Iqis li l-UE u l-Mercosur, bħala msieħba privileġġjati ta' kummerċ, għandhom jikkoperaw aktar mill-qrib fin-negozjati kummerċjali multilaterali, b'mod partikulari fil-qafas tad-WTO, fejn ħafna drabi għandhom interessi komuni fir-rigward tal-liberalizzazzjoni ulterjuri tal-kummerċ dinji;

Trattament speċjali u diversifikat

Iqis li n-negozjati jistgħu jimxu 'l quddiem biss fuq il-bażi ta' kriterju raġonevoli komuni dwar il-valur tal-konċessjonijiet rispettivi, u jenfasizza, għaldaqstant, li huwa neċessarju li jiġu rikonoxxuti b'mod effettiv il-prinċipji ta' "reċiproċità kważi sħiħa" u ta' "trattament speċjali u diversifikat" skond il-livelli ta' żvilupp u ta' kompetittività settorjali taż-żewġ reġjuni, u mhux f'termini globali jew assoluti li jitbiegħdu mir-realtà speċifika ta' kull suq;

Ifakkar li l-Kummissjoni irrimarkat li l-offerta magħmula lill-Mercosur fil-qasam tal-biedja hija l-aktar waħda ambizzjuża li qatt saret f'negozjat bilaterali, u li l-UE hija l-akbar importatur ta' prodotti agrikoli mill-Mercosur, li jlaħħqu t-48% tat-total ta' l-importazzjonijiet ta' dan ir-reġjun fl-2005; iqis li, f'dan il-kuntest, l-Unjoni Ewropea għandha dritt tistenna offerta daqstant ambizzjuża mill-imsieħba tagħha fil-Mercosur;

Ifakkar li, skond ir-riforma tal-CAP ta' l-2003, l-UE naqqset b'mod sustanzjali s-sussidji nazzjonali tagħha li kienu qed jgħawġu l-kummerċ, u talbet impenji konkreti f'dan is-sens min-naħa ta' msieħba kummerċjali oħra fil-qafas tar-rawnd ta' Doha;

Jenfasizza, bħala element ta' interess kbir għall-Mercosur, l-offerta importanti proposta mill-Unjoni Ewropea fil-qafas tar-Rawnd ta' Doha li tneħħi s-sistema tagħha ta' rifużjonijiet ta' l-esportazzjoni qabel l-2013, u jinsisti li huwa neċessarju li membri oħra tad-WTO jagħmlu l-istess fl-oqsma tal-krediti għall-esportazzjoni, l-impriżi statali tal-kummerċ u ta' l-għajnuna ta' l-ikel; jenfasizza, madankollu, li għad iridu jsiru progressi kumparabbli fl-oqsma għall-għajnuna interna u l-aċċess għas-suq;

Jemmen li l-grad ta' flessibilità tat-tweġiba ta' l-UE għat-talbiet tal-Mercosur fil-qasam ta' l-aċċess għas-suq tal-prodotti agrikoli għandha tkun fuq kundizzjoni li jsiru avvanzi f'setturi oħra bħalma huma l-aċċess għas-suq ta' prodotti mhux agrikoli (NAMA) u ta' servizzi, kif ukoll f'oqsma oħra agrikoli bħall-ftehima dwar l-inbid u x-xorb alkoħoliku, il-protezzjoni effettiva ta' l-indikazzjonijiet ġeografiċi u t-tneħħija ta' miżuri mhux ġustifikati fil-qasam tal-ħarsieb tal-kummerċ u ta' l-applikazzjoni ta' standards sanitarji, fitosanitarji u dawk relatati mas-saħħa ta' l-annimali;

Jistieden lill-Kummissjoni sabiex toqgħod attenta fir-rigward tat-talbiet għal aċċess preferenzjali tal-bijoetanol għas-suq Komunitarju ppreżentati mill-imsieħba tagħna tal-Mercosur, fil-qafas tan-negozjati bireġjonali tal-UE ma' dik iż-żona;

Jappoġġja l-intenzjoni tal-Kummissjoni li tapplika approċċ bilanċjat fin-negozjati kummerċjali ma' pajjiżi li jipproduċu l-etanol, u li jżommu l-kundizzjonijiet tad-dħul tal-bijokarburanti fl-Unjoni sabiex jgħaqqdu l-interessi ta' l-industrija Ewropea ma dawk ta' l-imsieħba kummerċjali ta' l-Unjoni, kif ukoll l-għanijiet tal-politika Komunitarji, b'mod partikolari għat-tnaqqis tad-dipendenza esterna għall-enerġija;

NAMA (Aċċess għas-Suq ta' Prodotti Mhux Agrikoli)

Jitlob riżultati ambizzjużi u bilanċjati fin-negozjati tan-NAMA, sabiex jiggarantixxu opportunitajiet reali u ġodda ta' aċċess għas-suq fil-qasam sħiħ tal-kummerċ, skond ammont ta' flessibilità xieraq fir-rigward ta' l-iskeda ta' żmien għat-tneħħija tat-tariffi; dan ser jinkludi l-iżgurar taż-żamma u tat-tkabbir ta' attivitajiet sostenibbli relatati mas-sajd bil-ħsieb li jiġu preservati l-istokks u speċjalment l-ispeċi li jinsabu f'perikolu li jiġu estinti;

Jiġbed l-attenzjoni, f'dan il-kuntest, lejn l-importanza li l-UE tqiegħed fuq is-settur tas-sajd u l-prodotti pproċessati minn dan is-settur, bħat-tonn fil-laned;

Servizzi

Jenfasizza l-fatt li f'każ fejn is-settur tas-servizzi joħloq l-akbar parti tal-PGD, kemm l-Mercosur kif ukoll l-UE jistgħu jgawdu minn benefiċċji kbar minn ftehim ambizzjuż u ta' firxa wiesgħa li jkopri kemm impenji għal-liberalizzazzjoni settorjali, inkluż il-Mod 4, kif ukoll l-oqsma ta' ċertezza ġuridika u l-prevedibbiltà fil-forniment ta' servizzi;

Iqis li l-potenzjal għat-tkabbir fir-relazzjonijiet kummerċjali reċiproki huwa l-akbar fis-settur tas-servizzi, fejn il-membri tal-Mercosur qed jirkupraw bil-mod minn kriżi ekonomika kbira li fil-ġejjieni tista' tiġi evitata permezz ta' koperazzjoni ekonomika sostenibbli bejn iż-żewġ blokok kummerċjali;

Jiġbed l-attenzjoni lejn l-importanza li jinkiseb titjib reali fl-impenji ta' liberalizzazzjoni miftehma u applikati s'issa, u l-ħtieġa ta' qafas regolatorju ċar u stabbli għall-moviment ħieles tal-kapital, u b'mod partikolari tas-servizzi finanzjarji, kif ukoll fl-attivitajiet relatati mat-telekomunikazzjonijiet u t-trasport marittimu u ta' l-ajru;

Jiġbed l-attenzjoni lejn il-potenzjalità dejjem tikber tas-settur tat-turiżmu għall-ekonomija tal-pajjiżi tal-Mercosur, u jenfasizza l-importanza li jiġi mħeġġeġ it-turiżmu bejn iż-żewġ reġjuni;

Jenfasizza li l-investiment Ewropew kien immirat lejn servizzi fundamentali għat-tkabbir ekonomiku tal-Mercosur u għal setturi ta' produzzjoni bi prospetti fit-tul, bħala għajn li tiġġenera l-impjiegi u l-ġid;

Jenfasizza l-importanza li jiġi negozjat kapitolu dwar l-investiment li jiggarantixxi qafas regulatorju ċar u stabbli għall-promozzjoni u l-ħarsien ta' l-investiment barrani, bla diskriminazzjoni għal raġunijiet ta' nazzjonalità, u biċ-ċertezza ġuridika xierqa għat-twettiq tal-ftehim ta' investiment;

Jenfasizza n-neċessità li l-investiment jkun akkumpanjat mill-infrastruttura, il-mutur ta' l-iżvilupp ekonomiku;

Jenfasizza li l-konsolidazzjoni u t-tisħiħ progressivi tal-Mercosur, l-aktar permezz ta' l-iffinalizzar ta' l-Unjoni tad-Dwana, u ta' l-iżvilupp tas-suq komuni, inkluż it-twaqqif ta' politika kummerċjali esterna komuni u tal-moviment ħieles effettiv ta" prodotti impurtati, hija essenzjali sabiex tnaqqas l-ostakoli għall-operaturi ekonomiċi u tagħti spinta lill- kummerċ u l-investiment bejn iż-żewġ reġjuni;

Jenfasizza n-neċessità għal azzjoni deċisiva għal armonizzazzjoni akbar ta' l-istandards tal-kontabilità u tal-verifika sabiex jikber il-flus ta' kummerċ;

Jenfasizza li l-kwistjoni tad-dejn u tas-self għadha waħda mill-akbar ostakoli għar-razzjonalizzazzjoni ta' l-amministrazzjoni pubblika u tal-progress ekonomiku tal-Mercosur u li għandu jkun kapitolu essenzjali tal-koperazzjoni bejn iż-żewġ reġjuni;

Jinnota li d-djufija monetarja, li ġejja mid-diversità u d-djufija tal-muniti differenti Sudamerikani u, b'mod partikolari, mid-dipendenza qawwija tagħhom fuq id-dollaru, ħafna drabi hija ostakolu għall-investimenti Ewropej; jitlob li tikber l-aċċettazzjoni ta' l-euro u l-użu tiegħu fil-ħlas ta' l-importazzjoni u l-esportazzjoni;

Jenfasizza, minħabba li l-ebda stat membru tal-Mercosur ma huwa membru tal-Ftehima Multilaterali dwar Xiri Pubbliku mill-Gvern tad-WTO, li ftehim fil-qasam tax-xiri pubbliku huwa essenzjali għall-ħolqien ta' ambjent aktar sikur, prevedibbli, trasparenti u bla diskriminazzjoni għall-operaturi ekonomiċi;

Proprjetà Intellettwali

Jinsisti li l-ftehim kummerċjali bejn l-UE u l-Mercosur għandu jmur lil hinn mill-Ftehima tad-WTO dwar Aspetti tad-Drittijiet tal-Proprjetà Intellettwali Relatati mal-Kummerċ (TRIPS+); jiddikjara, madankollu, li kwalunkwe ftehima TRIPS+ m'għandux jeskludi s-salvagwardji relatati mas-saħħa pubblika li huma permessi għall-membri tad-WTO fil-qafas tal-ftehim TRIPS, minħabba li fin-nuqqas tagħhom, l-aċċess għal mediċini bi prezzijiet li jintlaħqu fil-pajjiżi li qed jiżviluppaw jibqa' ristrett;

Miżuri sanitarji u fitosanitarji;

Iqis li l-inklużjoni fil-ftehima ta' kapitolu dwar miżuri sanitarji u fitosanitarji jikkontribwixxi sabiex jiġi evitat li dawn jintużaw bħala strumenti moħbija ta' protezzjoni, u b'dan il-mod jitjieb l-aċċess għas-swieq rispettivi;

Ostakoli oħra għall-kummerċ

Jiġbed l-attenzjoni li t-tqarrib tas-sistemi ta' standards u ta' ċertifikazzjoni bejn iż-żewġ reġjuni se jwassal għal aċċess reċiproku aħjar għas-swieq, b'mod speċjali fil-kummerċ ta' prodotti industrijali;

Jirrakkomanda koperazzjoni akbar u aktar mill-qrib bejn il-korpi rispettivi ta' l-istandardizzazzjoni, akkreditar, ċertifikar u metroloġija, kif ukoll assistenza teknika speċjali min-naħa ta' l-UE sabiex jittejbu l-ħiliet tal-Mercosur f'dan il-qasam u sabiex joffru inċentiva, safejn huwa possibbli, għall-armonizzazzjoni ta' dawn l-aspetti tekniċi bejn il-pajjiżi differenti tal-Mercosur;

Soluzzjoni għal tilwim

Jenfasizza li l-ftehim għandu jinkludi strument istituzzjonalizzat għas-soluzzjoni tat-tilwim, bis-setgħa li joħroġ deċiżjonijiet li jorbtu dwar kunflitti li jistgħu jinqalgħu fi kwalunkwe parti ta' l-FTA;

Koperazzjoni bejn l-UE u l-Mercosur

Ifakkar li l-UE hija, bil-kbir, id-donatriċi ewlenija ta' għajnuna għall-iżvilupp tal-Mercosur, u l-unika waħda li stabbiliet strateġija ta' koperazzjoni orjentata lejn it-tisħiħ ta' l-integrazzjoni reġjonali;

Ifakkar li, apparti l-koperazzjoni reġjonali, il-pajjiżi membri tal-Mercosur jibbenefikaw minn koperazzjoni bilaterali ma' l-UE, u huma l-benefiċjarji prinċipali tas-self tal-Bank Ewropew ta' l-Investiment (BEI) u tal-programmi ta' koperazzjoni orizzontali għall-Amerika Latina: @LIS, ALBAN, AL-INVEST, URB-AL, ALURE u ALFA;

Ifakkar li l-istrateġija ta' koperazzjoni bejn l-UE u l-Mercosur hija bbażata fuq valuri komuni tad-difiża tad-demokrazija, ir-rispett lejn l-Istat tad-Dritt, is-salvagwarda tad-drittijiet u l-libertajiet fundamentali u s-solidarjetà bejn iż-żewġ reġjuni; jinsisti li l-impotanza ġeostrateġika ta' l-assoċjazzjoni ekonomika bejn iż-żewġ reġjuni se tikkontribwixxi għat-tifrix ta' dawk il-valuri komuni fil-bqija tad-dinja, tħeġġeġ il-multilateraliżmu bħala l-uniku mezz ta' kif jiġu ffaċċjati l-isfidi għas-sigurtà, l-istabilità politika u t-tkabbir ekonomiku li għandha quddiemha l-komunità internazzjonali,

Iqis li, fil-ftehima ta' koperazzjoni attwali, id-djalogu politiku huwa msaħħaħ b'mekkaniżmi aktar dettaljati, u huwa enfasizzat il-bżonn li jiġu rispettati d-drittijiet tal-bniedem u l-governanza tajba, iżda jinsisti li xorta huwa neċessarju li jkun garantit li l-kapitolu ta' koperazzjoni ikun effiċjenti sabiex jinqered il-faqar u koerenti ma' l-istrumenti l-oħra ta' politika għall-iżvilupp ta' l-UE fl-Amerika Latina; jenfasizza l-bżonn li jinżamm il-bilanċ bejn il-kummerċ u l-iżvilupp fil-ftehima finali, mingħajr kuntradizzjoni bejn il-kapitoli ddedikati għall-kummerċ u dawk dedikati għall-iżvilupp;

Jenfasizza li l-governanza tajba, id-drittijiet tal-bniedem u d-demokrazija huma partijiet ewlenin mid-dikjarazzjoni konġunta tal-Kunsill u tar-Rappreżentanti tal-Gvernijiet ta' l-Istati Membri li jiltaqgħu fi ħdan il-Kunsill, il-Parlament Ewropew u l-Kummissjoni, dwar il-Politika ta' Żvilupp ta' l-Unjoni Ewropea bit-titolu "Il-Kunsens Ewropew" ĠU C 46, 24.2.2006, p.

u li huma neċessarji aktar sforzi sabiex tiġi ffaċċjata l-governanza ħażina fis-servizzi kummerċjali u pubbliċi;

Jenfasizza l-bżonn li jiġi garantit li l-klawżola standard dwar id-drittijiet tal-bniedem tkun tifforma parti mill-Ftehima;

Jistieden lill-Kummissjoni biex tiżgura aktar finanzjament għall-istrateġija l-ġdida għal koperazzjoni reġjonali mal-Mercosur 2007-2013, sabiex tingħata bażi aktar soda biex tiffaċċja l-istituzzjonalizzazzjoni u l-approfondiment tal-Mercosur, l-implimentazzjoni rapida u sħiħa tal-Ftehima ta' Assoċjazzjoni futura, b'attenzjoni partikulari għall-konkluzjoni ta' żona tad-dwana u tas-suq komuni, u t-tisħiħ tal-parteċipazzjoni tas-soċjetà ċivili bl-għan ta' fehim reċiproku u viżibilità akbar għall-koperazzjoni;

Ifakkar, kif imsemmi fil-"Kunsens Ewropew għall-Iżvilupp", li l-UE, filwaqt li tapprofitta ruħha mill-esperjenza tagħha u mill-kompetenza esklussiva tagħha fil-qasam tal-kummerċ, tikkontribwixxi vantaġġ kumparattiv biex tipprovdi l-għajnuna lill-pajjiżi msieħba tagħha sabiex jintegraw il-kummerċ fl-istrateġiji nazzjonali tagħhom għall-iżvilupp, u jappoġġjaw il-koperazzjoni reġjonali;

Jistieden lill-Kummissjoni sabiex tistabbilixxi miżuri operattivi ta' appoġġ għal impriżi, l-impjegati tagħhom u r-rappreżentanti tagħhom fiż-żewġ reġjuni, b'mod partikolari l-intrapriżi żgħar u ta' daqs medju, għar-relazzjonijiet ekonomiċi u soċjali bejn l-UE u l-Mercosur;

Iqis li huwa essenzjali li l-Mercosur igawdi minn koperazzjoni u għajnuna għall-iżvilupp li jkunu iffokati fuq il-ġlieda kontra l-faqar u l-inugwaljanza filwaqt li fl-istess ħin, iqisu l-irwol kruċjali tal-koperazzjoni ekonomika biex jintlaħqu l-objettivi għall-iżvilupp u d-distribuzzjoni aktar ġusta tal-ġid, u tingħata għajnuna lill-pajjiżi tal-Mercosur sabiex jiżviluppaw ekonomiji kompetittivi u jiżguraw integrazzjoni aktar effettiva fis-sistema multilaterali tal-kummerċ;

Jenfasizza li kemm il-kapitolu ta' koperazzjoni tal-Ftehima ta' Assoċjazzjoni mal-Mercosur kif ukoll l-Istrument ġdid ta' l-Iffinanzjar tal-Koperazzjoni għall-Iżvilupp, għandhom, f'dan il-kuntest, jagħtu spinta u jiffaċilitaw il-koperazzjoni mal-pajjiżi tal-Mercosur permezz ta' miżuri ambizzjużi orjentati lejn il-faċilitazzjoni u l-promozzjoni tal-kummerċ u ta' l-investiment, l-appoġġ tas-settur privat u ta' l-intrapriżi żgħar, it-titjib tal-potenzjal xjentifiku u teknoloġiku u tal-qafas istituzzjonali u ekonomiku, il-ħarsien ta' l-ambjent kif ukoll miżuri għat-tiswir ta' kuntatti bejn l-impriżi u organizzazzjonijiet mhux governattivi;

Jiġbed l-attenzjoni dwar il-fatt li l-koperazzjoni mal-Mercosur għandha tippromwovi l-applikazzjoni tal-ftehim internazzjonali prinċipali fil-qasam ta' l-ambjent, b'mod partikolari il-Konvenzjoni dwar il-Bidla fil-Klima, il-Protokoll ta' Kyoto u l-Konvenzjoni dwar id-Diversità Bijoloġika;

Huwa għalhekk favur li l-koperazzjoni u l-istrumenti ekonomiċi jintużaw ukoll sabiex jiggarantixxu l-konservazzjoni ta' l-ambjent fil-pajjiżi tal-Mercosur, b'dedikazzjoni speċjali għall-foresta ta' l-Amazonja; jenfasizza li l-iżvilupp ta' biedja sostenibbli fil-pajjiżi tal-Mercosur għandu jkun ukoll ta' interess għall-koperazzjoni Ewropea u li għandhom jiġu mħeġġa l-kummerċ ġust u l-produzzjoni ekoloġika, pereżempju, b'negozjar ta' tariffi speċifiċi ta' l-UE għall-prodotti ta' kummerċ ġust u/jew ekoloġiċi;

Enerġija

Iqis li l-kapitolu dwar koperazzjoni tal-Ftehima ta' Assoċjazzjoni mal-Mercosur għandu jagħti spinta lill-koperazzjoni reġjonali msaħħa fis-settur ta' l-enerġija, speċjalment minħabba l-adezjoni ġejjiena tal-Venezwela, bil-għan li jippromwovi s-sigurtà u l-effiċjenza fl-użu ta' l-enerġija u jkabbar l-użu ta' sorsi ta' enerġija li jiġġeddu;

It-Teknoloġiji ta' l-informatika u tal-komunikazzjoni

Jirrakkomanda, bi qbil mal-proposta tad-Direttorat Ġenerali tal-Kummissjoni għas-Soċjeta' ta' l-Informatika u l-Midja, li tissaħħaħ il-koperazzjoni mal-pajjiżi tal-Mercosur fil-qasam tat-teknoloġiji ta' l-informatika u tal-komunikazzjoni, qasam b'potenzjal kbir għat-titjib tal-kompetittività u l-koeżjoni soċjali taż-żewġ reġjuni;

Oqsma oħra ta' Koperazzjoni

Jenfasizza l-importanza ta' standards bażiċi tax-xogħol u ta' impjiegi deċenti għall-iżvilupp tal-Mercosur; jiddikjara, għaldaqstant, li l-Ftehima għandha tinkludi aġenda speċifika dwar ix-xogħol dinjituż, li tkun magħmula apposta għall-Istati Membri tal-Mercosur, kif ukoll l-impenn ta' l-UE sabiex toffri l-għajnuna kollha neċessarja għat-twettiq ta' l-imsemmija aġenda;

Jenfasizza l-importanza tal-fatt li sabiex jintlaħqu l-għanijiet soċjali u tax-xogħol fir-reġjun se jsir il-Forum UE-Mercosur dwar ix-Xogħol, li nħoloq mill-Konfederazzjoni Ewropea tat-Trade unions u mill-organizzazzjonijiet prinċipali tat-trade unions tal-Mercosur, u jenfasizza li tkun pożittiva l-promozzjoni tal-ħolqien ta' djalogu bejn il-Kumitat Ekonomiku u Soċjali Ewropew u l-Forum Konsultattiv Ekonomiku u Soċjali tal-Mercosur, bil-għan li tiġi kkonsolidata l-koperazzjoni istituzzjonali ta' l-organi ta' konsultazzjoni taż-żewġ reġjuni u li tissaħħaħ il-parteċipazzjoni ta' l-atturi soċjali fil-proċess ta' integrazzjoni;

Iqis li, barra mill-aspett ripressiv relatat mal-ġlieda kontra d-drogi, il-ftehima għandha tenfasizza li tingħata għajnuna lill-bdiewa sabiex ikunu jistgħu iwettqu produzzjoni alternattiva ġdida;

Jifhem, f'dak li jirrigwarda l-immigrazzjoni illegali, li mhux biss hemm bżonn jitfasslu ftehim ta' rijammissjoni, iżda huwa wkoll importanti li jitqies il-ħsieb attwali tal-komunità internazzjonali;

Iqis li, meta l-ftehim ikun daħal fis-seħħ, għandha tiġi mħeġġa wkoll il-koperazzjoni trijangulari u bireġjonali - fuq kollox, mal-Karibew - u nkoraġġuta l-politika ta' ftehim bejn il-pajjiżi tal-Mercosur;

Ifakkar li ilu jitlob għall-ħolqien ta' Fond ta' Solidarjetà Birreġjonali sa minn meta adotta r-riżoluzzjoni tiegħu tal-15 ta' Novembru 2001 hawn fuq imsemmija, u li tenna din it-talba diversi drabi, li l-aħħar darba fosthom kienet ir-riżoluzzjoni tiegħu tas-27 ta' April 2006;

Huwa ta' l-opinjoni li dan il-fond ikun għodda utli għall-koperazzjoni bireġjonali li jista' jkun ukoll ta' benefiċċju għar-relazzjoni UE-Mercosur; jista' jkun traduzzjoni konkreta ta' l-impenn ta' l-UE sabiex iżżid u jimmaniġġja aħjar l-għajnuna tagħha għal koperazzjoni esterna u tkun maħsuba bħala strument fil-ġlieda kontra l-faqar; u li jista' jiffoka l-koperazzjoni ta' l-UE fi kwistjonijiet fundamentali bħall-koeżjoni soċjali u l-integrazzjoni reġjonali.

L-irwol tal-Parlament

Iħeġġeġ lill-Mercosur sabiex jiffinalizza b'suċċess il-preparamenti għall-ħolqien tal-Parlament futur tal-Mercosur, b'rappreżentanti mill-parlamenti nazzjonali differenti; huwa ta' l-opinjoni li l-ħolqien ta' delegazzjoni interparlamentari fformata minn membri tal-Parlament tal-Mercosur u Membri tal-Parlament Ewropew tista' tagħti kontribut sabiex tintlaħaq parteċipazzjoni ikbar tal-Parlament Ewropew sabiex jgħin dawn in-negozjati; jenfasizza wkoll, li l-kuntatti bejn l-UE u l-Mercosur b'hekk jissaħħu, u l-proċess ta' integrazzjoni jittejjeb bil-parteċipazzjoni neċessarja tas-soċjeta ċivili permezz, inter alia, ta' l-imsieħba soċjali, l-operaturi ekonomiċi u l-atturi soċjali taż-żewġ reġjuni, xi ħaġa li tagħti leġittimità akbar lill-proċess; f'dan is-sens, jesprimi l-appoġġ tiegħu għall-ħolqien ta' Assemblea Parlamentari Euro-Latinamerikana, li tkun magħmula minn membri tal-Parlament Ewropew u membri tal-Parlamenti Latinamerikani;

Jenfasizza li hija neċessarja l-koperazzjoni mill-qrib min-naħa ta' l-istituzzjonijiet ta' l-UE, bil-għan li jinkisbu riżultati sodisfaċenti fin-negozjati mal-Mercosur; jitlob lill-Kunsill u lill-Kummissjoni, għalhekk, biex jikkonsultawh u jinfurmawh b'mod adegwat u puntwali dwar l-istrateġija ta' l-UE fin-negozjati mal-Mercosur; jitlob lill-Kummissjoni biex fit-tmiem ta' kull rawnd jew laqgħa sinifikanti tan-negozjati, tibgħat dokument lill-Parlament fejn jagħti spjegazzjoni dwar ir-riżultati miksuba, b'kont meħud tar-regoli ta' kunfidenzjalità fis-seħħ;

Jagħti istruzzjonijiet lill-President tiegħu sabiex jgħaddi din ir-Riżoluzzjoni lill-Kunsill, lill-Kummissjoni, u lill-Presidenza Pro Tempore tal-Mercosur.


Il-frott artab u ċ-ċirasa intenzjonati għall-ipproċessar

Riżoluzzjoni tal-Parlament Ewropew dwar is-sitwazzjoni tal-frott artab u ċ-ċirasa intenzjonati għall-ipproċessar

Il-Parlament Ewropew

wara li kkunsidra r-rapport tat-28 ta' Ġunju 2006 mill-Kummissjoni lill-Kunsill u lill-Parlament Ewropew dwar is-sitwazzjoni tas-settur tal-frott artab u ċ-ċirasa intenzjonati għall-ipproċessar ( COM(2006)0345 ),

wara li kkunsidra r-Regolamenti tal-Kunsill (KE) Nri 2200/96 ĠU L 297, 21.11.1996, p.

, 2201/96 ĠU L 297, 21.11.1996, p.

, 2202/96 ĠU L 297, 21.11.1996, p.

u 2699/2000 ĠU L 311, 12.12.2000, p.

, li jiffurmaw il-bażi għall-organizzazzjoni komuni tas-suq fil-frott u l-ħaxix,

wara li kkunsidra r-riżoluzzjoni tiegħu tal-5 ta' Lulju 2001 dwar ir-rapport mill-Kummissjoni lill-Kunsill dwar l-organizzazzjoni komuni tas-suq fil-frott u l-ħaxix ĠU C 65 E, 14.3.2002, p.

wara li kkunsidra r-Regolamenti tal-Kummissjoni (KE) Nru 1432/2003 ĠU L 203, 12.8.2003, p.

dwar l-għarfien ta' l-organizzazzjonijiet tal-produtturi u (KE) Nru 1433/2003 ĠU L 203, 12.8.2003, p.

dwar fondi operattivi u programmi operazzjonali f'dak is-settur,

wara li kkunsidra r-regolamenti tal-Kummissjoni (KE) Nru 1535/2003 ĠU L 218, 30.8.2003, p.

, 2111/2003 ĠU L 317, 2.12.2003, p.

u 103/2004 ĠU L 16, 23.1.2004, p.

li jissimplifikaw id-dispożizzjonijiet tar-regolamenti fis-seħħ fis-settur,

wara li kkunsidra r-Regolament tal-Kunsill (KE) Nru 1782/2003 ĠU L 270, 21.10.2003, p.

u r-Regolament tal-Kummissjoni (KE) Nru 2237/2003 ĠU L 339, 24.12.2003, p.

dwar miżuri speċifiċi ta' appoġġ għall-produtturi tal-ġewż,

wara li kkunsidra d-dokument tal-Kummissjoni bl-isem ́It-tkabbir ta" l-UE: implikazzjonijiet għas-settur tal-frott u l-ħaxix' (DG AGRI, C-4, April 2004),

wara li kkunsidra r-rapport ta' l-10 ta' Awissu 2004 mill-Kummissjoni lill-Kunsill u lill-Parlament Ewropew dwar is-simplifikazzjoni ta' l-organizzazzjoni komuni tas-swieq fil-frott u l-ħaxix ( COM(2004)0549 ),

wara li kkunsidra d-dokument ta" ħidma tal-Kummissjoni tat-3 ta' Settembru 2004 li jipprovdi analiżi ta' l-organizzazzjoni komuni tas-swieq fil-frott u l-ħaxix (SEC(2004) 1120),

wara li kkunsidra r-riżoluzzjoni tiegħu tal-11 ta" Mejju 2005 dwar l-iffaċilitar ta" l-organizzazzjoni komuni tas-suq fil-frott u l-ħaxix ĠU C 92 E, 20.4.2006, p.

wara li kkunsidra d-dokument ta" ħidma tal-Kummissjoni tat-28 ta' Ġunju 2006 li jipprovdi analiżi tas-settur tal-frott artab u ċ-ċirasa intenzjonati għall-ipproċessar ( SEC(2006)0838 ),

wara li kkunsidra l-Artikolu 108(5) tar-Regoli ta' Proċedura tiegħu,

billi l-objettivi tal-politika agrikola komuni (CAP) jinkludu ż-żieda fil-produttività agrikola, li tiżgura livell tajjeb ta' għajxien għall-komunità agrikola, l-istabilizzazzjoni tas-swieq u li tiżgura d-disponibilità tal-provisti u prezzijiet raġonevoli għall-konsumaturi,

billi t-Trattat li jistabilixxi l-Komunità Ewropea jissuġġerixxi li, fit-tfassil tal-CAP, għandha tiġi kkunsidrata n-natura partikulari ta" l-attività agrikola, li tirriżulta mill-istruttura soċjali ta" l-agrikoltura u mill-iżbilanċji strutturali u naturali bejn id-diversi reġjuni agrikoli, mill-ħtieġa li jsiru t-tibdiliet xierqa gradwalment u għall-fatt li l-agrikoltura tikkostitwixxi settur li hu marbut mill-qrib ma" l-ekonomija kollha kemm hi,

billi t-tliet prinċipji fundamentali tal-CAP huma: l-unità tas-suq komuni, il-preferenza Komunitarja u s-solidarjetà finanzjarja,

billi mit-tkabbir ta' l-Unjoni Ewropea s-suq għall-frott artab u ċ-ċirasa għadda minn tibdiliet sinifikanti, biz-zona totali kkultivata għal dan il-frott tiżdied minn 69,000 ettaru għal 237,000 ettaru,

billi fit-Trattat ta" Adeżjoni l-Polonja ġibdet l-attenzjoni għal diffikultajiet previsti fis-suq ta" l-UE għall-frott u l-ħaxix wara t-tkabbir, u anke għall-ħtieġa ta" miżuri protettivi li għandhom jiġu applikati fis-suq,

billi, wara t-tkabbir ta' l-Unjoni fl-2004, il-frott artab u ċ-ċirasa sar prodott li jirrapreżenta manna ekonomika għall-Unjoni, prinċipalment meta wieħed iqis li ċertu Stati Membri ġodda jkomplu jżommu posthom bħala l-produtturi ewlenin ta' dan il-frott fil-livell dinji,

billi, wara t-tkabbir ta' l-2004, id-dispożizzjonijiet tal-liġi Komunitarja ma jqisux la l-frott artab, la ċ-ċirasa qarsa u lanqas iċ-ċirasa ħelwa bħala prodotti partikolarment sensittivi fuq is-suq, u bħala riżultat, ma ġiet provduta l-ebda soluzzjoni speċifika fil-qafas tal-politika Komunitarja xierqa (CMO fis-settur tal-frott u l-ħaxix, politika tad-dwana) u billi wara t-tkabbir, id-dispożizzjonijiet Komunitarji ma ġewx adattati kif dovut għall-karatteristiċi ġodda tas-settur tal-frott artab fi ħdan il-Komunità,

billi l-problema tal-frott artab u ċ-ċirasa tikkonċerna l-ewwel u qabel kollox lill-Istati Membri l-ġodda, b'mod partikulari lill-Polonja, li hi responsabbli għal żewġ terzi tal-produzzjoni totali ta' frott artab u ċirasa għall-ipproċessar fl-UE; billi tolqot anke ċertu reġjuni ta' l-Istati Membri l-qodma li fihom il-produzzjoni hija attività agrikola ewlenija,

billi, minħabba ż-żieda fil-prezz tal-materja prima Komunitarja fis-settur taċ-ċirasa, l-industrijI ta' l-ipproċessar qegħdin jirrikorru dejjem iktar għas-sostituzzjoni ta' prodotti (ċirasa qarsa minflok ċirasa ħelwa); billi din it-tendenza qed tkabbar it-theddida li l-pressjoni ta' l-importazzjoni minn barra l-Komunità qed timponi fuq is-sopravvivenza ta' produzzjoni tradizzjonali f'ċertu Stati Membri,

billi l-produzzjoni ta" frott artab u ċirasa hija kkonċentrata fi ftit mill-ifqar reġjuni ta" l-Unjoni, li tagħmilha kwistjoni ta" importanza soċjali, u mhux biss ekonomika,

billi ammont sinifikanti ta' frott artab u ċirasa huwa mkabbar fuq artijiet żgħar tal-familji, li jiddependu fuq it-tkabbir tal-frott artab għas-sopravvivenza tagħhom,

billi l-kriżi mtawla fis-suq tal-frott u l-ħaxix qed thedded il-futur tas-settur,

billi fl-2004 u l-2005, il-prezz tal-frawli friżat u tal-frawli għall-ipproċessar fl-UE waqa" b'mod konsiderevoli, minħabba ż-żieda fil-kompetizzjoni minn pajjiżi terzi u minħabba ż-żieda temporanja fil-produzzjoni fl-Unjoni,

billi l-importanza ta" l-importazzjoni minn pajjiżi terzi fil-ħamsa u għoxrin Stat Membru hija kbira fir-rigward tal-lampun u ċ-ċirasa ħelwa u żdiedet b'mod partikulari fil-frawli ffriżat f'dawn l-aħħar snin; billi, f'dan ir-rigward, il-kompetizzjoni mill-importazzjoni ta" ċirasa ffriżata rħisa minn pajjiżi terzi - b'mod partikulari ċ-Ċina u l-Marokk - żdiedet fis-suq tal-frawli għall-ipproċessar,

billi r-ribes jitkabbar fl-Istati Membri tat-tramuntana ta' l-Ewropa u billi l-Unjoni hija l-produttur dinji ewlieni ta" dan il-frott,

billi, mit-tkabbir ta' l-Unjoni fl-2004, il-produzzjoni komunitarja tal-lampun żdiedet minn 28,000 tunnellata għall-87,000 tunnellata (il-medja mill-2002 sa l-2004), b'żewġ produtturi kbar ġodda, prinċipalment il-Polonja (bi 48,000 tunnellata) u l-Ungerija (b'10,000 tunnellata),

billi mit-tkabbir "l hawn, l-Istati Membri l-ġodda (il-Polonja, b"190,000 tunnellata mill-2002 sa l-2004, u l-Ungerija, b"51,000 tunnellata) huma responsabbli għall-biċċa l-kbira tal-produzzjoni taċ-ċirasa qarsa,

billi l-benefiċjarji ewlenin mill-appoġġ għas-suq tal-frott u l-ħaxix huma l-gruppi u l-organizzazzjonijiet tal-produtturi u billi huma għandhom parti żgħira biss mis-suq fl-Istati Membri l-ġodda u l-Istati Membri l-ġodda huma l-produtturi ewlenin ta" frott artab u ċirasa,

billi l-biċċa l-kbira ta" l-infiq tal-baġit komunitarju fis-suq tal-frott u l-ħaxix huwa mmirat għall-għajnuna fl-ipproċessar u billi l-frott artab u ċ-ċirasa m'humiex eleġibbli għal appoġġ bħal dan,

billi, f'ċertu Stati Membri, il-produzzjoni ta' frott artab u ta' ċirasa intenzjonata speċifikament għall-ipproċessar tikkostitwixxi settur fiha nnifisha, li tikkontribwixxi għall-preservazzjoni neċessarja tal-binja ekonomika u soċjali,

Jistieden lill-Kummissjoni biex immedjatament timplimenta proġetti ta' koperazzjoni u miżuri ta' taħriġ għall-bdiewa konċernati, kif ukoll appoġġ għat-titjib ta' l-infrastruttura ta' kummerċjalizzazzjoni sabiex jiżdiedu l-possibiltajiet ta' dħul għal min ikabbar frott artab u ċirasa fl-Unjoni;

Jitlob li s-settur ta' frott artab, bħal m'huma l-frawli, l-passolina, il-lampun, ir-rużberri, iċ-ċirasa qarsa u ċ-ċirasa ħelwa jkunu inklużi fis-sistemi ta' għajnuna għall-ipproċessar simili għal dawk attwalment applikati għat-tadam, il-lanġas, il-ħawħ u ċ-ċitru, bil-ħsieb li s-swieq ta' dawn il-prodotti jiġu stabilizzati b'mod aktar effikaċi; jenfasizza li dawn il-prodotti huma ta' importanza strateġika f'ċertu reġjuni ta' l-Istati Membri l-qodma u kif ukoll fl-Istati Membri l-ġodda fejn għandhom mhux biss valur ekonomiku, imma anke valur soċjali u fit-tisbiħ tal-pajsaġġ;

Jistieden lill-Kummissjoni sabiex immedjatament tfassal u timplimenta miżuri li jillimitaw l-importazzjoni eċċessiva ta' frott artab minn pajjiżi terzi, partikolarment minn Stati li jipprattikaw id-"dumping";

Jistieden lill-Kummissjoni biex, fuq perjodu ta' żmien twil, tistudja l-adozzjoni ta' mekkaniżmu ta' aċċess kundizzjonali għas-suq, li jagħmel l-importazzjoni ta' prodotti li joriġinaw minn pajjiżi terzi suġġetti, waqt il-produzzjoni tagħhom, għal normi ambjentali u soċjali li jikkorrispondu għal dawk fis-seħħ fl-Unjoni Ewropea; iqis li, jekk dawn in-normi ma jiġux rispettati, għandha tiġi imposta taxxa fuq l-importazzjonijiet bil-għan li l-produtturi Ewropej jitħarsu mid-"dumping" u li d-dħul minn din it-taxxa għandu jservi biex jiġu finanzjati proġetti ta' żvilupp rurali fil-pajjiżi esportaturi konċernati;

Iqis li għandhom jiddaħħlu mekkaniżmi ta' għajnuna għall-gruppi ta' produtturi biex il-produtturi jitħeġġu biex joħolqu gruppi (u, 'il quddiem, assoċjazzjonijiet ta' produtturi) fl-Istati Membri ta' l-Unjoni fejn l-organizzazzjoni tas-settur tal-frott u l-ħaxix jinsab ferm agħar mill-medja Komunitarja, pereżempju billi jiġu rduppjati r-rati ta' għajnuna għall-gruppi ta' produtturi rikonoxxuti fuq bażi provviżorja;

Huwa tal-fehma li, waqt il-perjodu ta' tranżizzjoni, l-Istati Membri l-ġodda għandhom jingħataw aktar għajnuna rigward il-formazzjoni u l-amministrazzjoni tal-gruppi tal-produtturi li rċevew rikonoxximent preliminari (ir-rati ta' l-għajnuna mill-bidu sal-ħames sena ta' ħidma ta' 10%, 10%, 8%, 6%, u 4% rispettivament, minflok il-5%, 5%, 4%, 3% u 2% bil-limitu massimu ta' għajnuna eżistenti ta' EUR 100 000, 100 000, 80 000, 60 000 u 40 000 rispettivament tinżamm);

Jistieden lill-Kummissjoni sabiex tieħu azzjoni qawwija bil-ħsieb li l-prodotti li huma suġġetti għal tariffi doganali baxxi (kif huwa l-każ tal-frott artab) jiġu inklużi fil-lista ta' merkanzija sensittiva u li jiġu applikati klawsoli ta' salvagwardja speċjali (SSGs) u ftehim fuq il-prezz tad-dħul għall-frott artab;

Jistieden lill-Kummissjoni sabiex tiftaħ diskussjonijiet ma' l-Istati Membri bil-ħsieb li tintroduċi għajnuna finanzjarja għall-proġetti sabiex titwaqqaf il-produzzjoni fil-pjantaġġuni qodma tal-frott artab u ċ-ċirasa fl-eventwalità ta' provvista żejda għal żmien twil;

Jitlob lill-Kummissjoni sabiex tissimplifika d-dispożizzjonijiet relevanti u tiffaċilita l-miżuri ta' appoġġ f'każ ta' kriżi għall-produtturi tal-frott artab u ċ-ċirasa li jsofru telf bħala riżultat ta' kundizzjonijiet meteoroloġiċi ħżiena; iqis li, fil-kuntest ta' din is-simplifikazzjoni, wieħed għandu b'mod partikulari joqgħod attent li l-kumpens għall-impatt tal-kundizzjonijiet meteoroloġiċi ħżiena ikun eżentat minn approvazzjoni minn qabel mill-Kummissjoni, li jwassal li l-ħlas lill-bdiewa jsir ħafna aktar malajr;

Jistieden lill-Kummissjoni sabiex, bħala parti mir-riforma tas-CMO tal-frott u l-ħaxix, tintroduċi arranġamenti ta" kumpens għall-produtturi li jaċċettaw li jirrinunzjaw għall-kummerċjalizzazzjoni tal-ħasda tal-frott artab u ċ-ċirasa minħabba diffikultajiet temporanji li ma jistgħux jitbassru li jirriżultaw minn eċċess konsiderevoli fil-provista fuq is-suq;

Jiddikjara li hu favur l-introduzzjoni ta' sistema ta' tikkettar li tindika l-pajjiż ta' oriġini tal-prodotti agrikoli li jintużaw fil-kompożizzjoni ta' prodotti proċessati, u li tikketti ta' dan it-tip għandhom jidhru wkoll fuq il-prodott finali wkoll, sabiex il-konsumatur ikun jista' jagħżel li jixtri prodotti reġjonali;

Jitlob li, b'rabta mar-regolamenti intenzjonati li jippromwovu l-prodotti agrikoli, jiġu allokati l-mezzi finazjarji xierqa għall-kampanja ta' promozzjoni tal-konsum ta' frott artab u ċirasa u ta' prodotti bil-bażi ta' dan it-tip ta' frott, ta' kwalità superjuri u b'oriġini Ewropea;

Jistieden lill-Gvern Pollakk biex jelimina l-iżvantaġġi fiskali li jbatu l-gruppi ta' produtturi sabiex il-produtturi jitħeġġew biex jiffurmaw assoċjazzjonijiet għall-bejgħ tal-prodotti tagħhom u sabiex ikunu jistgħu jagħmlu użu ottimali mill-baġit għas-CMO tal-frott u l-ħaxix ta' l-Unjoni;

Jagħti struzzjonijiet lill-President tiegħu sabiex jgħaddi din ir-riżoluzzjoni lill-Kunsill u lill-Kummissjoni u lill-gvernijiet ta' l-Istati Membri.


skond ir-Regola 108 tar-Regoli ta' Proċedura

f'isem il-Grupp PPE-DE

lill- Kummissjoni

Suġġett: It-trażmissjoni fil-ħin u l-verifika ta' dejta statistika pprovduta mill-Ungerija

Fid-dawl ta' l-ammissjoni mill-Prim Ministru Ungeriż, li saret magħrufa permezz ta' recording fuq it-tejp li nkixfet f'nofs Settembru, ġie żvelat li d-dejta (inklużi l-previżjonijiet) trażmessi lill-istituzzjonijiet Ewropew fil-qafas tas-sistema ta' sorveljanza ta' l-Unjoni Ekonomika u Monetarja, ma kinitx korretta

Mhijiex l-ewwel darba fl-istorja ta' l-Unjoni Ewropea li Stat Membru interpreta b'mod kreattiv id-dejta tal-baġit li ġiet sottomessa, billi ħeba nfiq pubbliku addizzjonali.

Iżda d-differenza kbira meta mqabbla ma' eżempji mill-Greċja u oħrajn tinsab fil-fatt li dawn ta' l-aħħar ma wasslux għal kriżi finanzjarja segwita minn miżuri drastiċi ta' awsterità fl-istat ikkonċernat.

Apparti l-kriżi baġitarja kkreata fl-Ungerija, nħolqot problema ta' kredibilità għall-Unjoni Ewropea f'dak li għandu x'jaqsam ma' l-irwol tal-Kummissarju fil-verifika tad-dejta u l-previżjonijiet trażmessi mill-organizzazzjonijiet ta' statistika nazzjonali u pubbliċi.

Għaliex il-Kummissarju ma rrealizzax, wara l-esperjenza tal-Greċja, tal-Portugal, ta' Malta u ta' oħrajn, li l-previżjonijiet baġitarji f'Mejju 2004 ipprovduti mill-gvern Ungeriż mill-adeżjoni ma kinux realistiċi, speċjalment meta tqis kemm kien hemm diskrepanzi rivelati kontinwament, li laħaq l-ogħla punt tiegħu f'Lulju 2006?

Għaliex il-Kummissarju adotta l-Previżjoni tar-Rebbiegħa f'Mejju 2006 kontra t-tbassir ta' isituzzjonijiet ta' previżjoni, aġenziji tar-"rating" u l-Bank Nazzjonali ta' l-Ungerija?

Il-Kummissjoni tqis li għamlet dak kollu li kien possibbli, jew se jingħataw aktar poteri u/jew riżorsi lill-Kummissjoni biex twettaq dmirijietha kif inhu xieraq?

Għaliex il-Kummissjoni pproponiet lill-Kunsill li jikkonċedi lill-Ungerija, b'mod straordinarju, estensjoni ta' l-iskadenza biex tippreżenta l-programm ta' konverġenza mġedded, li de facto ħalla lill-gvern il-possibilità li jippubblika d-dejta f'Lulju, li rriżulta f'defiċit baġitarju serju li mmaterjalizza tul is-sena?